Qalampir.uz - Саида Раметова: “Мен йиқилганни тепадиганлардан эмасман!”\nСаида Раметова: “Мен йиқилганни тепадиганлардан эмасман!”\n12:11, 08.09.2015 Интервью\nЎзбекистонда хизмат кўрсатган артист Саида Раметова бир ярим йиллик танаффусдан сўнг яна Ўзбек миллий академик драма театрига ишга қайтди. Бу хабардан сўнг Раметовлар хонадонига йўл олдик. Саида опани сўнги вақтларда бундай хуш кайфиятда кўрмаган эдим.\n— Саида опа театрга қайтганингизни эшитиб қувондик. Кўриниб турибди кайфиятингиз яхши. Театр сизни қандай қабул қилди?\n— Театрга қайтган куним кўпчилик устозларим, ҳамкасбларим ўша ерда эди. Ҳаммалари самимий муносабатда бўлиб, илиқ кутиб олишди. Мен уларни, улар мени соғинишгани сезилиб турарди. Олдингдан оққан сувнинг қадри йўқ деб бекорга айтишмас экан. Бу вақт мобайнида театр мени қадримга етганини сездим. Аслида бу театрда ишлаётган ҳар бир кишининг ўз ўрни, театрнинг равнақида озми кўпми меҳнати бор. Буни ҳеч ким ўчириб юборолмайди. Бу театрда ишлаётганларнинг ҳар бири ўз ишининг чинакам вафодор, содиқ кишилари. Санъаткор ўз касбини севмаса, саҳнага томошабинларга талпиниб чиқмаса мен уни санъаткор санамайман. Айтмоқчиманки мени театрга қанчалик ўрним билинган бўлса, театрнинг ҳам менга шунчалик ўрни билинди. Бир ярим йил давомида ўзимдан ўтганини ўзим билдим холос. Умримнинг ярмидан кўп қисмини ана шу театрда ўтказдим. Қувончим ҳам, қайғуйимга ҳам ўша саҳна, саҳнадошларим шерик бўлишди. Буларнинг барчасида бир кун айрилиш осон эмас. Шукр ҳаммаси ўз ўрнига тушиб мен қатори Ўзбек миллий академик драма театридан бўшатилган кўпгина ходимлар яна ўз ўринларига қайтариляптилар.\n— Кетганингизда то қайтгунингизга қадар воқеанинг охири нима билан тугаркин диб роса кузатдим. Агар эсингизда бўлса театрда кетганингизда биринчи интервьюни ҳам ўзим олгандим. Бу орада “Муқимий” театрида ҳам иш бошладингиз. Лекин саҳнага чиқиш насиб қилмади.\n— “Муқимий” номидаги мусиқали драма театрига собиқ директор, Ўзбекистон халқ артисти Мурод Ражабовнинг таклифларини рад эта олмай боргандим. У ерда доимий ишлаш фикрим бўлмаган. Битта спектакльда бирга роль ўйнасак деган таклифни берганлари учун уларни рад эта олмадим. Устига-устак “Муқимий”да қўйилаётган “Отасининг қизи” пьесаси бундан 30 йил аввал ҳозир Ўзбек давлат драма театрида қўйилганида турмушга чиқиш арафасидаги қизни ўйнагандим. Вақтнинг ўтишини қарангки “Муқимий”да ўша қизнинг онаси ролини топширишди. Анча вақт репетицияларда қатнашиб юрдим-у лекин барибир саҳнага чиқа олмадим. Лекин менинг бир кичик орзуим бор. Қайси театр ходими бўлишидан қатъи назар ҳар бир актёр бошқа театрларда ҳам ўзини синаб кўриши керак. Ана ўшанда театрларда ўзаро рақобат кучаяди, актёрлар ўз устида янада кўпроқ ишлайди.\n— Ўзбек миллий академик драма театрига қайтганингиздан кейин “Андишали келинчак” спектаклида ўйнадингиз. Сизни саҳнада кўра туриб, Саида опа ҳақиқатдан ҳам театрни соғинибди деган ўй келди.\n— (кулиб) Нимасини айтасиз. Ҳатто саҳнадош, ҳамкасбларим ҳам сиз айтган гапни айтишди. Ўша куни томошабинларнинг нигохларидан, табассумлари, қарсакларидан куч олдим. (ўйланиб) Юрагимдан кечган нарсаларни, бир ярим йиллик соғинчни фақат бошидан ўтказган одамгина хис қилади.\n— Кетганингизда воқеанинг асл сабабини билмай туриб Саида опа театрни эмас тўйни танлади деган гаплар қулоғимизга чалинганди. Бундан гапларни ҳатто ўзингиз тўйга олиб чиққан, сиз сабаб эл хизматида танилган ёш ҳамкасбларингиздан ҳам эшитиб ҳайрон қолдик.\n— Тўғриси бу гапларга унчалик эътибор бермайман. Улар ҳам ёш, ўша пайт вазиятни тўғри баҳолашни билишмагандир. Ахир ким хато қилмайди. Уларни аллақачон кечириб юборганман. Ва албатта ўзим ҳам театрга қайтгач ўтган вақт давомида жаҳл устида кимнидир ҳафа қилиб қўйган бўлсам, мени кечиринглар деб узримни сўрадим. Театрда масалам кўрилиб, катта мажлис қилинганда кимнидир айбдор қилиб ўтирганим йўқ, ўзимни оқламадим ҳам. Мардларча ҳамма айбни бўйнимга олиб, театрни тарк этдим. Чунки бошқа чора ҳам қолмаганди. Ўша вақт собиқ директорнинг қарорини жуда тўғри қабул қилдим. Балки тўғри қилаётгандир, ҳақиқатдан ҳам тўйга чиқадиганларни бирин кетин кетказишар деб ўйладим. Йўқ, тўй борасида машмаша мен билан бошланиб, мен билан тугади.\n— Балки театрдан кетишингизнинг асл сабабини очарсиз. Ахир орадан бир ярим йил вақт ўтди.\n— (ўйланиб) Мендан нима гапни кутаётганингизни сезиб турибман. Лекин, бу машмашаларнинг асл моҳиятини, сабабларини ҳеч қачон, ҳеч кимга ошкор этмайман. Кечаги иш кечада қолиб кетди. Яратган кимгадир бериб синаркан, кимдандир олиб... Бир ярим йил ичида чиқаркан хулосам шу бўлди. Маҳмуд Исмоилов билан сўнги вақтларда бироз келишмай қолган бўлсак-да анча йиллик қадрдонмиз. Шоҳида билан ҳам талабалик давримиздан дугона эдик. Хуллас гап йиқилишда эмас, яна қаддимизни тик тутиб туриб олишда. Мен эса йиқилганни тепадиганлардан эмасман. Вақт энг олий ҳакам! Ҳар нарсани ўзи жой-жойига қўяди. Мен бунинг исботини жуда кўп бор кўрдим.\n— Янги раҳбар, Ўзбекистонда хизмат кўрсатган артист Фатҳулла Маъсудовнинг фаолиятини қандай баҳолайсиз.\n— Тилёғламалик деб тушунмассиз-у лекин Фатҳулла жуда тарбияли, билимли, ҳамкасбларини, атрофдагиларни ҳурмат қиладиган, очиқкўнгил меҳрибон инсон. Ўз касбини севади, шунинг учун театрда янгидан янги ўзгаришлар, ўсишлар бўлишига кўзим етяпти. Лекин унинг адолатли раҳбарлигини суистеъмол қилишмаса бўлгани.\n— Театрда бугун тарихий асарларга, хориж классикасига эхтиёж катта. Бир вақтлар “Увайсий” спектаклида ўйнаган эдингиз. Уни тиклаш ниятингиз йўқми?\n— Бор айни дилимдагини топиб айтиндингиз. “Увайсий” бугунги кун ёшлари томоша қилиши керак бўлган, мавзуси замонлар оша эскирмайдиган залворли спектакль. Бу асарни яна саҳнага қайтариш керак. Ҳаракатни бошладик, насиб қилса тез орада бу асар ҳам саҳна юзини кўриб қолади деган умидимиз йўқ эмас.\n— Бугун Ўзбек миллий академик драма театри янги ёш чеҳраларни кашф қилмаётгандек. Шодия Тўхтаева, Дилноза Кубаевадан кейин Нигина Анорбоеванинг ижросини яхши деб баҳолаш мумкин-у барибир унда тажриба камлиги сезилиб туради. Лекин “Ўзбекча рақс”да Нигинанинг ижроси томошабинларга ёқяпти. Битта спектакльда бир қаҳрамоннинг ҳам ёшлиги ҳам кексайганини ўйнаш мушкул иш. Гарчи кексайган чоғини Нигина жуда маромига етказиб ўйнолмаётган бўлса-да спектакльдаги умумий ижро мақташга арзигулик.\n— Дарҳақиқат, актриса Нигина Анорбоевани мен ҳам Ўзбек миллий академик драма театрининг иқтидорли, келажаги порлоқ актёрлари қаторига қўша оламан. Кўп ёш актёрларимизнинг бирдан кўзга ташланмаётганига келсак Ўзбекистон халқ артисти Турғун Азизов ёш актёрлар билан жуда яхши ишладилар. Уларда оддий томошабин кўра олмаган нарсаларни кўра биладилар. Лекин ҳамма актёрлар ҳамма “юлдуз” бўлиб туғилмас экан. Саҳнанинг элаги эса вақтнинг ва томошабиннинг қўлида.\n— Яқинда Саида Раметова автоҳолакатга учраб, оламдан кўз юмибди деган хабарлар тарқалибди. Ўзингиз ҳам эшитдингизми?\n— Навоийлик бир дугонамнинг онаси қўнғироқ қилиб Саида Раметова оламдан ўтибди деганмиш. Ҳалиги дугонам ховлиқиб уйимга қўнғироқ қилибди. Ўша куни театрда илк спектаклимга тайёргарлик кўраётган эдим. Бироз кайфиятим тушдиюяна ишимда давом этавердим. Бир вақтлар кенжам Азизга хомиладорлик пайтларимда ҳам шундай гаплар тарқалганди. Ўшанда ҳам одамлар 1 йил гапириб сўнг унут бўлиб кетган.\n— Дарвоқе, Азизнинг уйланишига келсак. Мана уч йилдирки ҳар йили тўй қиламан дейсиз, ҳеч дарак йўқ. Ё Азиз бўй бермаяптими?\n— (кулиб) Нимасини айтасизз, бу болам ҳеч уйланай демайди. Ҳозир ўзи фильм суратга олаётгани учун шу кинойимни тугатиб олай, кейин қачон десангиз ўшанда тўй қиламиз деб ваъда берди. Агар ваъдасининг устидан чиқмаса ўзидан кўрсин, ўзим хохлаган қизни уйига совчиликка бориб, тўйни белгилаб келавераман. Истаса тўй ўтар... (кулгу кўтарилди) Баъзида ўзига шундай ҳазил қилиб қўяман. Шундаям хўп демайди. Хуллас, насиб қилса шу йил албатта тўй қиламиз.\n— Суҳбатни яхши кайфиятда бошлагандик, унинг охирини ҳам шундай якунласак. Саида Раметованинг позитив кайфияти нимадан озуқа оладин.\n— Атрофдан, яхши одамлардан, мухлисларимдан, қадрдон ҳамкасбларимдан... Инсон ҳаётдаги ҳамма синовга кулиб боқиши керак экан. Баъзида тақдирнинг шундай синовларига дуч келамизки, улардан қочиб кутилиб бўлмайди. Ўша тақдирни муносиб яшаб ўтиш керак. Мен ўзи тақдиримни, энг оғир дамларини ҳам муносиб яшаб ўтаётганимдан мамнунман. Балки шунинг учун ҳаётга доим табассум билан боқарман.\nРаҳматуллаев ва Раҳимхонни Назарбеков яраштирди\nСайида опа ижодизга омад гапизда жон бор сиз ёмон иш килганиз йук ёшларни мухокама килишсин сиз ёши улуг санаткорсиз сизни мухокама килишлари уяяяяят\nСаида опани биз оиламиз билан хурмат киламиз ва яхши курамиз .Саида опа шу пайтгача кино ва театрда ролларни маромига етказиб уйнаганлар ва уйнаб келмокдалар.Одамларда виждон,инсоф диган нарса колмаган шунака шармандаликка арзидиган одамлар колиб окила,андишали аёлни интернетга чикариб шарманда килишни уйлашмабди.Вахоланки шу инсон шу одамлар учун хизмат килиб,маданий хордик чикаришларига сабабчи булган"уят!"рахмат дейиш урнига шу ишлари тугрими.Одамлар кузилани очила бу аёл бу ишилага арзимайдила.\nAssalomu aleykum ozbek xalqi xaqiqattan xam saida opa rametova tengsiz aktrisa uning xar bir oynagan kinosi va kliplari mengga judayam yoqadi\nСаида Раметова шубхасиз ажойиб ва хакикий санъаткор.


Инсон организми учун ниҳоятда зарур бўлган оқсил манбаи ҳамда А, D, Е витаминларга мўл бўлган тухум танага кувват улашиб, суяк скелетини озиқлантиради, очлик ҳиссини кулфлаб, енгил ҳазм бўлади. Даво сифатида кўлланилганида тухумнинг бемор мизожига кўра таъсир этишини инобатга олиш зарур. Қайнатиб пиширилган тухум совуқлик, кўрга кўмиб пиширилса, иссиқлик, ёғда қовуриб тайёрлангани иккисининг ўртаси ҳисобланади.\nХомлигича истеъмол ҳилинган тухум ҳам беморнинг мизожига мос келиши лозим, фақат бунда тухумнинг микдорига аҳамият берилади. Яна маҳсулотнинг сифатини ҳам унутмаслик керак. Англаганингиздек, бугун хом тухумнинг хусусиятлари ҳақида гаплашамиз.\nЯнги тухум сув солинган идишга ташланса, тагига чўкади, сув юзасига қалқиб чиққани эса бир неча кунлик эканидан даракдир. Гарчанд мазкур усул маҳсулот сифати- ни текширишда энг ишончлиларидан бири саналса-да, харид вақти фойдаланишнинг имкони йўқ. Хўш, унда нима қиламиз? Қўлда сотиладиган тухумлар борасида фақатгина сотувчининг сўзлари билан кифояланиш мумкин, холос. Аммо чинданам тухум янгими ёки 3—4 кун аввалги, билиш қийин. Йирик дўконларда эса қэдоқланган тухумнинг келтирилган санаси рақамлар билан кўрсатилади. Демак, яроқлилик муддатига кўра, харидда адашмасликнинг имкони бор.\nБолаларга зарари йўқми?\nТухум истеъмоли боғча-мактаб ёшидаги болаларга кунига бир маҳал (имкон қадар эрталаб), қайнатиб пиширилган кўринишида тавсия этилади. Хом тухум ютишдан эса фойдаланмаган дуруст. Терига малҳам сифатида қўлланилишида ҳам аллергик таъсирини инобатга олиш зарур. Агар фарзандингизнинг тухумга юқори сезувчанлиги бўлса, тери юзасига суртилиши ҳам қизариш ва тошма тошишини келтириб чиқаради.\nТухумдаги лютеин моддасини барра сабзавотлар, кўкатлар, айниқса, исмалокдан топиш мумкин. Тухумга аллергияси борлар айни дам исмалокдан тўйиб истеъмол қилишлари мумкин.\nБозордан тухум сотиб оласизми ёки дўкондан, уйга келтиргач, ҳар бирини эринмай ювиб, артиб, сўнг музлаткичга жойланг. Негаки, тухум қобиғи ўзида инфекция йиғиш хусусиятига эга.\nТухумда инсон организмини ёшартирувчи, жисмоний фаол- ликни оширувчи ҳамда ҳимоя тизимини рағбатлантирувчи антиоксидантлар бор. Хомли- гича истеъмол қилинган тухум ҳужайралар учун муҳим қурилиш хомашёси сифатида хизмат қилади, аминокислоталар эса мушакпар ҳажмини оширишда тенги йўқ дастёрдир.\nХалқ табобатида хом тухумнинг кўлланилиши бир қанча ҳолатларга нисбатан тадбиқ этилади. Булар:\nсурункали касалликлардан кейинги реабилитация даври таомномаси;\nсуяк хасталиклари; кўриш қобилиятининг заифлашуви;\nошқозон-ичаклар, буйрак ва жигар фаолиятининг бузилиши;\nиммун тизимининг сустлашиши;\nмоддалар алмашинувини тиклаш;\nстресс, депрессияга қарши тинчлантирувчи таъсирга эга егулик;\nички аъзо ва тўқималарда оксидланиш жараёнларини тартибга келтириш;\nюрак ва қон томирлар ҳолатини яхшилаш;\nорганизмни тиқин ва токсинлардан тозалаш; гемоглобин синтезига ижобий таъсир кўрсатиш;\nбош мия фаоллигини ошириш;\nтирноқ, соч ва тери кўринишининг яхшиланиши;\nхавфли ўсма хасталикларини пайдо қилувчи тўқималарни уйғоқ ҳолатда ушлаш;\nтомоқ оғриқпари ва жинсий заифликни даволаш кабилар шулар жумласидан.\nСанаб ўтилган ҳолатларнинг ҳар бири учун хом тухум ютишнинг белгиланган қоидаси бор. Қай биридадир тухум бошқа маҳсулотлар билан арлаштирилган ҳолда истеъмол қилинса, бошқаларида фақат\nТухум ютишдан олдин уни чайиб, сўнг фойдаланадиган идишингизга яқинлаштирмаган ҳолда чақинг. Мабодо тухум пўстлоғида инфекция бўлса, идишга тушмайди.\n«Нафас олсам ҳам семиравераман», дейдиган аёллар нонуштага буғда пиширилган тухумли куймоқ ейишлари тавсия этилади. Қуймоқни тайёрлашда мантиқасқондан фойдаланиш мумкин, бунинг учун тухумни чақиб, сариғини ажратиб оласиз, оқини эса пиёлага солиб, қасқонга қўясиз. Егулик 15 дақиқада тайёр бўлади. Ўт қопи касалланиши билан оғриган беморлар ҳам айнан шу усулда тайёрланган қуймоқ ейишлари мумкин.\nЙирингли яраларни «пишириш»\n2 дона тухум сариғига 1 ош қошиқ асал ва ярим чой қошиқ ош тузини аралаштиринг. Сўнг юмшоқ хамир кўринишига келгунича ун қўшинг. Хамирдан кичик «кулча» ясанг-да, йирингли яра устига ёпинг. Малҳам терида енгил иссиқлик пайдо бўлгунича туради, «кулча»ни олганингизда эса яра усти ёрилиб, йиринг ташқарига ажралиб чиқади.\nЭҳтиётсизлик сабаб терида куйиш келиб чиқса, бир дона тухумни яхшилаб аталанг-да, жароҳат устига аста суртинг. Бир қавати қотгач, иккинчисини суртасиз. Шу тариқа 5-6 қават қилиб суртиб борилаверади. Жароҳат жойида ҳосил бўлган тухумли юпқа плёнка оғриқни камайтириб, тери тўқималарининг янгиланишини рағбатлантиради.\nКимёвий воситалар асоратида келиб чиққан тери куйишлари, қизариш ва шишларда эса тухум яхшилаб кўпиртирилиб, 1 чой қошиқ миқдорида зайтун мойи билан аралаштирилади. Ҳосил бўлган аралашма терига суртилиб борилса, шифо бўлади.\nТомоқ оғриғи узоқ чўзилса...\n2 дона тухум сариғини яхшилаб кўпиртиринг-да, оз-оздан 1-2 ош қошиқ шакар қўшинг. Кўпиртириш жараёнида масаллиқ икки ҳисса ортиши керак. Сўнг аралашмани эрталаб, оч қоринга қабул қилинг. Қуруқ йўтал, узоқ давом этувчи нафас йўли касалликлари тезда барҳам топади. Томоқ пайчалари ҳам юмшайди.\nОшқозон яраси хуруж қилса...\nБаҳор ва куз ойларидаги сурункали касалликлар, хусусан, меъда ва ўн икки бармоқли ичак яраси хуружларида хом тухумни епи кун мобайнида қабул қилиш тавсия этилади. Муолажа эрталаб наҳорда, қолган вақтлари эса овқатланишдан ярим соат олдин ўтказилиши лозим. Хом тухум яра устини қоплаб, оғриқни камайтиради.\nАртериал қон босимингиз баландми?\n2 дона тухум сариғи 5 грамм кўк чой суюқлиги билан аралаштирилади. «Японча чой» деб номланган дамлама қон томирларини тозалашда фойдали бўлиб, артериал қон босимининг кўтарилиши ва «сакраши»да кўл келади.\nТез-тез шамоллайдиган кишилар учун эрталаб оч қоринга бир донадан тухум ютиш фойдали бўлиб, етти кун давом эттирилган муолажа иммунитетни мустаҳкамланишига кўмак беради. Муолажадан сўнг натижаси дарров сезилмаслиги мумкин, шу боис етти кундан сўнг даво чорасини такрорлашга шошилманг.\nМетеоризм, жиғилдон қайнаши ва ангинада наҳорга хом тухум ютиш лозим;\nмаҳсулотлардан заҳарланиш ва ҳалқумни иссиқ егулик таъсирида куйиши содир бўлса, бир дона тухумни аталанг-да, озроқ сув билан аралаштиринг ва оз- оздан қабул қилинг;\nбачадондан қон кетганида 2 дона тухум оқини 1 ош қошиқ лимон шарбати билан аталаб, наҳорга ичинг;\nбронх йўллари шамоллашида 3 дона тухум сариғини 15 гр. асал, 1 чой қошиқ ун ва 1—2 ош қоши шолғом шарбати билан аралаштириб, 1 чой қошикдан кун давомида қабул қилинг;\nэркаклардаги жинсий заифликка қарши ва насл қолдириш хусусиятини ошириш учун овқатланиш пайтидан 20 дақиқа аввал қуйидаги аралашмани қабул қилиш айтилади. 2 дона тухум сариғи+1 дона лимон шарбати;\nич кетиши кучайиб бораверса, қўрга кўмиб пиширилган тухум истеъмол қилиш наф беради;\nоёқ бармоқлари суяги да оғриқ сезилса, аввал ярим қути ош тузи ва 1 литр иссиқ сув аралашмасидан тайёрланган ванна қабул қилинг. Сўнг оёқни артиб қуритинг-да, безовтапик мавжуд соҳа устидан аталанган тухум сариғи ва сирка аралашмасини суртинг. Малҳам таъсирини кучайтириш мақсадида оёққа пайпоқ кийиб, эрталабгача шу ҳолича қолдириш тавсия этилади.\nЮз терингиз қуруқ бўлса, 1 дона тухум сариғини 1 чой қошикдан асал ва глицерин суюқлиги билан аралаштиринг. Юзга суртиб, 15 дақиқадан кейин илиқ сувда чайиб олинг;\nёғли юз соҳибалари эса тухум оқини 1 чой қошиқ лимон шарбати билан аралаштириб, фойдалансалар, тери ялтираб қолмайди.\nСальмонеллёз ҳақида эшитганмисиз ?\nКасалликни келтириб чиқарувчи омил – Salmonella бактериялари. Ҳар йили олимлар томонидан ушбу бактериянинг янгидан-янги турлари кашф қилинади.\nБактерия сут, тухум, гўшт, балиқ, ифлосланган сув, тупроқ ва чанг зарраларида яшайди. Сальмонелла ҳар қандай ҳароратга чидамли бўлгани боис юқорида санаб ўтилган маҳсулотларга етарлича ишлов бериш лозим.\nБактерия соғлом инсон организмига тушиб қолгудек бўлса, дарров хасталантирмайди. Аммо иммун тизими суст кексалар, болалар ва турли парҳезларга риоя этувчиларни осонгина зарарлантириши мумкин. Сальмонелланинг айрим турлари антибиотик воситаларига нисбатан чидамли бўлиб, ич кетиши, қорин сиқиши (спазм)ни келтириб чиқаради ва асосий белгилар кўпинча заҳарланиш аломатини эслатади.\nСальмонелла ҳақида бежизга сўз очмаганимизни пайқаган бўлсангиз, унинг хом тухумдаги таъсирини қай тариқа билиш мумкинлигига ҳам қизиқаётгандирсиз. Афсуски, бу ишни фақат лаборатория шароитида аниқлаш мумкин. Тухум оқи ва сариғидан синалма олиниб, махсус қурилмаларда текширилсагина сальмонеллёз бактерияларнинг миқдори фош этилади. Шу боис ҳам хом тухум ютиш ёрдамида бажариладиган муолажалар зарур ҳоллардагина ва албатта, шифокор билан маслаҳатлашилиб бажарилиши керак.


«Истанбул» ўз тарихида илк бор Туркия чемпионига айланди » Футбол янгиликлари 2021\nGoal24.uz » Европа жамоалари » «Истанбул» ўз тарихида илк бор Туркия чемпионига айланди\n«Истанбул» ўз тарихида илк бор Туркия чемпионига айланди\nТуркия Суперлигасида чемпион аниқланди.\nЧемпионат якунига бир тур қолганда иккинчи ўринда бораётган «Трабзонспор» ўз уйида «Коняспор»га (3:4) ютқазиб қўйди. Пешқадам «Истанбул» эса «Кайсериспор»дан минимал ҳисобда устун келиб, финишга 1 тур қолганида трабзонликлардан 7 очкога ўзиб кетди ва муддатидан аввал чемпионликни расмийлаштирди.\nШундай қилиб «Истанбул» ўз тарихида илк бор Туркия чемпионига айланди. Эътиборлиси, сўнгги 10 йилда биринчи марта мамлакат чемпионатида «Галатасарой», «Фенербаҳче» ёки «Бешиктош»дан бошқа жамоа чемпион бўлди.\n«Истанбул» сафида қуйидаги машҳур футболчилар тўп тепишади: Робино, Мартин Шкртел, Гаел Клиши, Элжеро Элиа, Демба Ба, Александр Епуряну ва бошқалар. Жамоа бош мураббийи Туркия миллий жамоасининг собиқ ўйинчиси Окан Бурукдир.


МАВЖУД ТАЛАБ УНИНГ ЎСИШИНИ ПРОГНОЗ ҚИЛУВЧИ АСОСИЙ ОМИЛЛАР ВА КЎРСАТКИЧЛАР — "QIZILTEPA UN ZAVODI" aksiyadorlik jamiyati\nWelcome to "QIZILTEPA UN ZAVODI" aksiyadorlik jamiyati Click to listen highlighted text! Welcome to "QIZILTEPA UN ZAVODI" aksiyadorlik jamiyati\nИшонч телефони +998956109209\nИҚТИСОДИЙ ВА МОЛИЯВИЙ КЎРСАТКИЧЛАР\nМАВЖУД ТАЛАБ УНИНГ ЎСИШИНИ ПРОГНОЗ ҚИЛУВЧИ АСОСИЙ ОМИЛЛАР ВА КЎРСАТКИЧЛАР\nМОЛИЯ ИҚТИСОДИЙ МАЪЛУМОТЛАР\nОЛИНГАН КРЕДИТ БЎЙИЧА АМАЛГА ОШИРИЛИГАН ИШЛАР\nПУЛ ОҚИМЛАРИ ТЎҒРИСИДА МАЪЛУМОТ\nСОЛИҚ ВА МАЖБУРИЙ ТЎЛОВЛАР\nФОЙДА ВА ЗАРАРЛАР ПРОГНОЗИ\nҲар қандай тадбиркорлик субъекти ишлаб чиқарадиган махсулотини сотадиган бозори ёки харидори бўлсагина ўз фаолиятини юритади ёки махсулотини ишлаб чиқаради.\nЖамиятимиз томонидан ишлаб чиқариладиган ун ва нон махсулотлари ахолининг истеъмоли учун мўлжалланган. Навоий вилоятида ахолининг усиш суъатиларига этибор берсак:\n2013 йил кутилаётган\nУшбу жавалда кўрсатилганидек вилоятимизда ахоли сони йилдан — йилга ортиб бормоқда. Бу биз ишлаб чиқараётган ун ва нон махсулотлари учун талабни ўсишини прогноз қилишга замин яратади. Навоий вилоятида хозирги кунда 893.0 минг киши истиқомат қилмокда мавжуд ахолининг 70,1 фоизи ёки 626 минг киши кишлокларда, 29,9 фоиз ёки 267 минг киши шахарларда истикомат килади. Ахолини усиш йилига 9200 кишини ташкил этмокда бу 1,04 фоизни ташкил этади. Бир киши кунига 250 грамм ун махсулот истеъмол килади. Бир йилда эса 91.3 кг ни ташкил этади, бу курсаткич вилоят буйича 81531.9 тонна ун махсулот зарур булишини курсатади. Хозирги кунда вилоятимиздаги ун заводларида бир йилда 43800 тонна ун ишлаб чикарилмокда, қолган 37731.9 тонна ун махсулоти четдан ташиб келтирилмокда.\nЖамиятимиз томонидан ишлаб чиқарилаётган омихта ем юқорида таъкидланганидек вилоятимиздаги чорвачилик билан шуғулланувчи хўжаликлар ва якка тартибдаги тадбиркорларга сотилади. Омихта емнинг истеъмолчиси бўлган чорва молларининг сонининг ўсиш суръатини кўрсак:\nЙирик шохли чорва моллари\nКичик шохли чорва моллари\nУшбу жавалда кўрсатилганидек вилоятимизда чорва моллари сони йилдан — йилга ортиб бормоқда. Бу биз ишлаб чиқараётган омихта ем махсулотлари учун талабни ўсишини прогноз қилишга замин яратади. Йирик шохли чорва моллари ўртача 1 суткада 1 кг омихта ем истеъмол қилишини инобатга олсак 1 йилда 134137 тонна омихта ем зарур бўлади. Кичик шохли чорва моллари 1 суткада ўртача 0.2 кг омихта ем истеъмол қилишини инобатга олсак 1 йилда 131203 тонна жами 265340 тонна омихта ем зарур бўлди. Вилоятимиздаги тармоқ корхоналарида бир йилда 70000 тоннага яқин омихта ем ишлаб чиқарилаётганини эътиборга олсак 195340 тонна омихта ем бошқа корхоналардан ёки четдан келтирилмоқда.\nЎзбекистон Республикаси Ҳуқумат портали


toshkent.uz Toshkent.Uz - Бинкат Тошкент Шошнинг Ўрта Асрдаги Пойтахти\nКултепадан 8 км. шимоли-ғарбда, бир вақтларда Шошнинг илк ўрта асрдаги шаҳар даҳасига кирган янги ерда пойтахт қайтадан барпо этилди. Унинг харобалари Тошкентда XIX аср давомида олиб борилган қурилишлар натижасида кўмилиб кетди.\nIX асрда Шош узил кесил Араб халифалиги таркибига кирди. Ҳукумат фармойишига кўра, янги шаҳарни суғориш эхтиёжлари учун 2 миллион дирҳам ажратилди. Халифа Муътасим (833 842 йиллар) ушбу маблағни ажратар экан, Шошда канал қазишни буюрди. Археологик маълумотларга кўра, ушбу тадбир, афтидан, Бўзсув Кайковус (Калковуз) сув тизимини такомиллаштирши билан боғлиқ эди. Шубҳасиз катта миқёсдаги суғориш ишлари сомонийлар даврида пойтахтнинг янги жойда равнақ топиши учун шарт-шароит яратди.\nХалифалик ҳукумати кўчманчилар босқинидан ҳимояланиш учун чегара деворлари ва қалъа рабодлар қуриш учун маблағ ажратди. Ана шундай девор Чочнинг "Сойлик тоғидан Чоч дарёси (Сирдарё)гача" бўлган шимолий чегарасида қурилди. Бу девор қолдиқлари бугунги кунда ҳам Жанубий Қозоғистонда сақланиб қолган. Бироқ, Мовароуннаҳрнинг истило этилган вилоятлариии қўлда ушлаб туриш қийинчиликлари ҳалифалик ҳукмдорларини маҳаллий зодагонларга ён босиб, уларни ўз томонига оғдириб олишга мажбур этди. Араб халифаси Маъмун даврида (813 833 йиллар) маҳаллий зодагонларнинг вакиллари шарқий ҳудудларга ноиб этиб тайинлана бошланди. Хуросонда халифалар номидан Тоҳирийлар, Мовароуннаҳрда эса Сомон авлодлари ҳокимиятни бошқарган. Улар халифаликка ҳизмат қилиб, амир унвонини олганлар, яъни улар араб халифасига вассал бўлиб, йиғилган солиқларнинг бир қисмини унга юбориб турганлар ҳамда халифани диний раҳнамо сифатида тан олганлар. IX аср охирида юксак мартабаларга эришган сомонийлар амалда мустақил давлат туздилар. Унинг пойтахти Бухоро бўлиб, бу давлат халифаликнинг ғарбидаги амирликлар (Шимолий Африка, Миср)га ўхшаш эди. Шошни сомонийлар сулоласидан чиққан ҳокимлар бошқарган. Дастлаб Яҳъё ибн Асад ана шундай ҳукмдор бўлиб, пойтахтда ўз номидан танга зарб эттира бошлади.\nЁзма манбалар ҳамда нумизматик материалларга қараганда, пойтахт илгаригидек Шош ва Мадинат аш Шош деб аталарди. Археология маълумотларига кўра, у XIX аср Тошкент шаҳридаги қурилишлар остида қолиб кетган ҳудудда бўлган. Унинг маркази Чорсу, Эски Жўва ва Навоий кўчаси оралиғида эди. IX-Х асрларга оид араб ёзма манбаларида унинг яна бир номи Бинкат тарзда тилга олинган. Уни раис бошқарган, раисни ҳоким (вилоят ҳукмдори) маҳаллий зодагон лар кўпинча, мусулмон руҳонийлар вакиллари орасидан тайинлаган. Шаҳарда давлат девонларининг, яъни давлат ҳарбий фуқаролик маҳкамаларининг шаҳар идоралари бўлган, уларнинг деярли ҳаммаси маҳаллий бошқарувга бўйсунар эди. Раис ҳузуридаги шаҳар бошқаруви лавозимларига зодагонлар деҳқонлар ва руҳонийлар орасидан одамлар танлаб олинарди. Бошқарув амалдорларининг хизматга кириши учун муайян билимлар талаб қилинарди. Даъвогарлар форс ва араб тилларини эгаллаган бўлишлари, Қуръони каримни ва шариат аҳкомларини билишлари, шунингдек, ўқимишли ҳамда турли фанлардан хабардор бўлишлари лозим эди. Бундай шахслар табақаси Мовароуннаҳрда арабча "аҳл ал-қалам" ва форсча "дабирлар" (котиблар) деб аталарди.\nX асрга оид араб манбаларининг ёзишича, Бинкат йирик маъмурий ва савдо-ҳунармандчилик маркази бўлиб, сув билан яхши таъминланган. Шаҳар узунасига ва кўндалангига 1 фарсах (6 8 км)га тенг жойни эгаллаган эди. Тузилиши жиҳатдан қўрғон (кўҳандиз ёки арк), ички шаҳар (шаҳристон ёки мадина) ва иккита: ички (рабоди даҳил) ҳамда ташқи (рабоди хориж) рабодга бўлинган. Қўрғон 2та дарвозали девор билан ўралиб, дарвозаларнинг бири шаҳристонга, иккинчиси рабодга олиб чиққан. Қўрғонда ҳукмдор ўрдаси ва зиндон бўлган. Қўрғон деворлари ёнида жоме масжиди жойлашган. Девор билан ўралган шаҳристонга учта дарвоза орқали кириш мумкин бўлган. Бу дарвозаларнинг номлари сақланиб қолган: Абул Аббос, Жунайд (ғарб ва шарққа чиқувчи) ҳамда Кеш (жанубий) дарвозалари (баъзи манбаларда Абул Аббос, Каср ва Гунбаз) деб ҳам номланган.\nМаълумки, шаҳристон ичида шаҳар ҳунармандларининг кўплаб устахоналари бўлган. Шу жумладан, темирчилар, мисгарлар, кулолларнинг устахоналари, тайёр маҳсулот сотиладиган савдо дўконлари бор эди. Манбаларда эслатилишича, дўконлар орасида оҳорлипахта пиликлар билан савдо қилувчилари ҳам бўлган. Демак, шаҳристонда бозорлар ҳам жойлашган.\nБинкат бозорларининг катта қисми ички рабодда жойлашган, бу рабод ҳам девор билан ўралган. Унда баъзи маълумотларга кўра, саккизта, бошқаларига кўра ўнта дарвоза бўлган. Айримларининг номлари орқали биз рабодлар ва шаҳарга туташ ҳудудларнинг ички топографияси ҳамда топонимикаси хусусиятларини англаб оламиз. Чунончи, Ҳамдон, Оҳанин, Мир, Фаркон, Кад, Карманж, Кўйи Сахл, Рашидижак, Кўйи Хоқон, Кашки Деҳқон. Ташқи рабодда араб географлари 7та дарвоза: Фаргад, Хашкат, Сандижак. Оҳанин, Бакридижак, Сакрак ва Саграбод (Бафарёд) номини кел тирадилар.\nМанбаларнинг муаллифлари шаҳар кўкаламзор бўлгани ва Мовароуннаҳрдаги энг тоза шаҳарлар сирасига киришини таъкидлайдилар. Шаҳардаги уйлар лойдан қурилган бўлиб, кенг ва ҳамма ҳовлилардаги ариқлардан сув оқиб ўтган. Барча ариқлар шаҳристон ва рабод орқали ўтиб, кўплаб ирмоқларга бўлинган. Кўп жойларда ҳовузлар қазилган. Юқорида таъкидланганидек, шаҳар маъмурияти Сомонийлар давлати таркибида кўплаб тангаларни зарб қилган. Кумуш ва мис тангалар хошиясида зарб этилган жойи Шош, Мадинат аш-Шош ва Бинкат деб, кўрсатилган. Демак, шаҳарнинг мазкур уччала номи ўша вақтда баравар қўлланиб келинган.\nIХ-Х асрлардаги Бинкат шаҳри иқтисодий жиҳатдан тез ривожланди ва XI асрга келиб, тараққиётининг юксак чўкқисига чиқди. Бу вақтда, шаҳар географик ўрнининг қулайлиги ҳар қачонгидан ҳам унинг имкониятини оширди. Унинг гуллаб яшнашига яна савдо йўлларида жойлашганлиги, шунингдек, конларнинг яқинлиги ҳам сабаб бўлган. Айнан ўша вақтда Чатқол ва Қурама тоғларидаги конларда иш жадаллашиб, маъдан ишлаб чиқариш ва уни қайта ишлаш шаҳар ҳунармандчилигида муҳим аҳамият касб этган.\nАраб географи Истахрий маълумотига кўра, ана шу даврда ислом оламидаги "ҳеч бир кон Панжшир (Панжхира)нинг кумуш конига тенглаша олмайди. Симоб, олтин ва бошқалар эса Мовароуннаҳр конларидан кўплаб қазиб олинади". Юқорида тилга олинган кон ўз бойлиги ва ишлаб чиқариш ҳажми жиҳатидан Шарв учун намуна эди. Шунинг учун ҳам бошқа бир географ ибн Хўрдодбеҳ айнан Чоч ва Илоқ конларини Панжшир кони билан қиёслайди ва уларни "янги Панжшир" деб атайди. Археологлар томонидан бу конлар аниқланиб, тадқиқ қилинган. Улардан энг йириклари қўрғошин кумуш рудалари қазиб олинадиган конлар эди. Булар Лашкаракдаги Конимансур, Кўҳисим ва бошқа конлардир. Олтин нисбатан камроқ қазиб олинган. Олтин қазиб олинадиган энг йирик конлар жанубий Чатқолда аниқланган. Олтин ва кумуш билан бирга мис, темир, қалай ҳам қазиб олинган. Айниқса, феруза қазиб олинишини алоҳида қайд этиш лозим. Абу Райҳон Беруний маълумот беришича, Чоч ферузаси Шарқда юқори баҳоланган. Руда шу ернинг ўзида, йирик конларда бойитилган ҳамда унга илк ишлов берилган. Бинкат ҳунармандлари Пискомнинг юқори оқимидаги манзилда металл хом ашёси крицалар (юмшок темир) тайёрлаганлар. Археологлар ана шу жойда руда қолдиқлар ва маъдан ишлаб чиқарувчилар шаҳри Шоҳжувортепа харобаларини топганлар. Кейин эса хом ашё шаклдаги металларга шаҳарларда ишлов берилган. Бинкатда маъдан ишлаш ва темир чилик ҳунари яхши ривожланган эди. Бу ҳақида металдан тайёрланган буюмлар далолат беради. Улар хорижга сотиш ва даштликлар билан мол айирбошлаш учун тайёрланган. Бундай буюмлар орасида қурол-яроғлар ва уй-рўзғор буюмлари, қайчи ва игналаргача бор эди.\nТошкент ривожланган хунармандчилик ва бадиий маданият (кулолчилик, шишасозлик, танга зарб килиш, ипакчилик ва х.к.) маркази бўлиб қолди. Шу боис араб сайёҳлари ва географ олимлари Бинкат кулолларининг бадиий маҳоратини юқори баҳолаганлар. Чунончи, таниқли географ олим ва сайёҳ Макдисий "Бинкатнинг сопол идишларига тенг келадигани йўқ", деб ҳисоблаган. Тадқиқотчилар олим сополнинг қайси турини назарда тутганлигини тахмин қиладилар холос. Чунки Хитой чинниси намуналари ёки селадон (фаянснинг бир тури)га ўхшатиб ишланган буюмлар ўша пайтларда энг яхши буюмлар ҳисобланган. Оппоқ ангобли ва тиниқ ялтироқ сирли кулолчилик буюмларини энг яхши намуналар деб ҳисоблаш мумкин. Бу хилдаги идиш товоқларни ҳақиқатда Бинкатда ғоят юксак технологик ва бадиий савияда тайёрлашгани, X асрда яшаган араб сайёҳини хайратда колдиргани бежиз эмасди. У берган таърифни Тошкентда олиб борилган қазиш ишларида кўплаб топилган, ана шундай сопол идишлар тўлик тасдиклайди. Сопол идишларнинг катта кисмини араб ёзувлари туширилган сирли идишлар ташкил этади. Бу, авва ло, умуммусулмон дунёсига хосликнинг ёркин тасдиғидир. Шош кулолчилигида ёзувлар билан безаш IХ -Х асрларда ўз такомили га эришган. Идишларда акс этган ёзувларга караб араб тилининг айрим шаҳарлик хонадонида муомалада бўлганлигини кўриши миз мумкин. Аввалига IХ-Х асрларда қатъий равишда Қуръони карим ёзуви услубига ўхшаш куфий ёзуви кўп ишлатилган. Ги ламларга туширилган безаклар хам диккатга сазовор бўлиб, улар кейинги даврларда безатилган Куръони Карим саҳифалари би лан бир хил ҳисобланади. Сўнгра безакларда гулли деб аталади ган куфий ёзувидан фойдаланила бошланди. Идишларга туши рилган ёзувлар яхши ният ёки насихат сўзлардан иборат бўлган. Чунончи: "Саҳийлик такводорга хое", "Ишга киришиш пушай монликдан халос этади", "Сукут сақласанг тинч бўласан, сўзла санг фош бўлаверасан" (археолог Жангар Илёсов ўциган) каби. Шуниси дикқатга сазоворки, айрим ҳикматли сўзлар ислом дини нинг нуфузли арбобларига тегишлидир, масалан имом Алининг сўзлари: "Энг асл бойлик истаклардан воз кечиш". Ислом жонли маҳлуқотлар расмини идишлар, шунингдек, рўзғорда ишлатиладиган айрим буюмларга чизишни ман қилмаган, буни машҳур мусулмон илоҳиётчиси Ғаззолий (XII аср) ҳам таъкидлаган. У ўзининг "Иҳйа улум ад дин" ("Диний илмларни тирилтириш") деган асарида шундай ёзади: "... ёстиқ ва ўтириш учун тўшаладиган гиламлардаги суратларга келсак, булар айбга буюрилмайди, ликопча ва пиёлалардаги тасвирлар ҳам шундай". Ана шу боис ўрта асрлардаги сопол идишларга ҳайвонлар ва қушларнинг хилма-хил тасвирлари туширилган.\nТўқимачилик ҳунари ва гиламдўзлик етакчи ўринлардан бирини эгаллаган. Соҳа учун хом ашёни дашт кўчманчилари етказиб берган. Манбалар Бинкатда тайёрланган, жун ва пахтадан тўқилган газламалар, кийим-кечаклар, чакмонлар, чодирлар, жойнамозлар, чарм буюмлар, қопламаси сағри терисидан бўлган баланд кошли машҳур чоч эгарлари, намат кигизлар ва ўтовлар ҳақида маълумот беради. IX-X асрларда яшаган географ олим Истахрийнинг ёзишича, Шошда кийим кечаклар "шунчалик кўпки, улар бошқа юртларга ҳам олиб борилади".\nСавдо йўлида жойлашган Бинкат фақатгина ўтиш манзили ҳисобланмай, бу шаҳар хунармандлари ўз молларини ҳорижга ҳам чиқарарди. Араб географ олими Макдисийнинг таъкидлашича, юқорида кўрсатиб ўтилган моллардан ташқари бу ердан ажойиб ўқ-ёйлар, садоқ ва совутлар ҳам олиб кетилган. Жануби шарқий Осиё мамлакатларига Шош орқали ўтган асосий карвон йўллари айнан IX-X асрларда шаклланди. Жанубий карвон йўли Суғддан Сирдарё бўйларига, кейин Чирчиқ водийсига Чочга олиб борган. Шимолий карвон йўли эса асосий ўтиш йўли бўлиб, у Суғд билан Шошни боғловчи энг қисқа йўл ҳисобланиб, дашт ерлари орқали ўтган. Юқорида тилга олинган Макдисий яна шуларни қайд этгандек, Бинкатдан "туркларга пахта ва ундан тайёрланадиган кийим кечакни ҳам, пилла ва ундан тайёрланадиган шойини ҳам, ёнғоқ ва унинг мағзини ҳам" олиб кетилган. Шунингдек, Сирдарё "Шош дарёси" ҳам савдо йўли бўлган. Дарё орқали моллар, жумладан, гузлар (дашт қабилалари)га улар уруш қилмай яшаётган пайтларида дон ташилган. Даштлардан ўтган бир йўл Бинкатдаги тоғли ҳудудларга олиб борган.\nҲунармандчиликнинг бозор учун кўплаб маҳсулот етиштириб берганлигини ва савдонинг юксалганлигини муомалага чиқарилган кўпдан-кўп маҳаллий кумуш ва мис тангалардан ҳам билса бўлади. Шош конларидан олинган кумуш юқори сифатли бўлган ва Кавказорти, Шарқий ҳамда Ғарбий Оврупо мамлакатларига кўп миқдорда олиб кетилган. Кумуш шунчалик сероблигидан, коннинг ўзида зарбхона ишлаб турган. Бунда зарб қилинган жой сифатида "маъдан аш-Шош" (Шош кони) деб кўрсатиларди. Кумуш тангалар (дирҳамлар)ни хатто сотиш маҳсулоти ҳисобида Шарқий Оврўпога олиб кетишарди. Ўша даврга оид кумуш тангаларнинг анчаси Москва ва Новгородгача, Финляндия ва Даниягача бўлган кенг ҳудудлардан топилган бўлиб, бу ушбу мамлакатлар билан қизғин савдо алоқалари қилинганидан далолат беради.\nЎз навбатида Бинкат бозорлари ҳам, даштдан келтирилган моллар билан тўлдирилган. Чорвадорлар шаҳарни гўшт, сут, жун, тери билан таъминлаб турарди. Шунингдек, шаҳарда асирга тушганлар бозори мавжуд эди. У ердан сотиб олинган асирлар турк ғуломлари сифатида сомоний амирлари ҳамда ҳалифалик хукмдорларининг тансоқчилари ва сара аскарлари сифатида қадрланган.\nX аср охирига келиб, ички зиддиятлар ва сулолавий курашлар натижасида заифлашиб қолган Сомонийлар давлати туркий Қораҳонийларнинг зарбалари натижасида қулади. Шош Сомонийлар давлатини эгаллаган янги сиёсий бирлашма Қорахонийларнинг иккинчи хони Муҳаммад Бугрохон ҳокимияти тасарруфига ўтди.\nШу даврдан минтақада туркий тилдаги топоним — жой номлари кенг тарқалди. Суғдий аҳоли тили туркий тил билан тенгма-тенг қўлланила бошланди. Туркий тиллар билимдони Маҳмуд Қошғарий Еттисув учун ана шундай жараён хос бўлганлигини таъкидлайди. Бу ерда одамлар икки тилда гаплашганлар, лекин суғдий тил секин аста туркий тилга ўз ўрнини бўшатиб бера бошлади. Тошкент воҳасида ҳам, шундай жараён юз берган дейиш мумкин. X аср охирида эса Абу Райҳон Беруний ўз асарида биринчи марта Шош пойтахтиниинг туркий номи Тошкент илгари маълум бўлган Бинкат номи билан бир қаторда қайд қилган. XI асрнинг иккинчи ярмида Тошкент номи тилшунос олим Маҳмуд Кошғарийнинг асарида ҳам учрайди. Шу пайтлардан бошлаб Шош шаҳрининг қадимдан сақланиб келган номи унинг янги номи билан тенгма-тенг қўлланилган. Шош номи XVIII асрга қадар муомалада бўлган.\nШошнинг мусулмон дунёсидаги ўрни IX асрнинг биринчи чорагидан бошлаб қайд этилади. Бунга Сомонийлардан 840-йилда Нуҳ ибн Асаднинг Исфижобга, кейин эса 859-йилда унинг укаси Аҳмаднинг Сирдарё ортига Шавгарга қилган юришларига туртки бўлди.\nIX аср охири - X аср бошларидан Тошкент ислом маънавий маданий тараққиётининг йирик марказига айланди. Бу ерда ҳам халифаликнинг марказий ҳудудларига хос бўлган маънавий юксалиши рўй берди. Шуниси эътиборлики, ислом диний таълимотининг илк тарғиботчилари фаолияти Ўрта Осиёнинг барча минтақаларида, айниқса, исломгача бўлган даврда ҳам жамиятнинг маънавий салоҳияти тўпланган шаҳарларда авж олди. IX-X асрларда бу ерда, халифаликдан олис чекка ўлкада ҳам ислом дини таълимотидаги турли оқимларнинг тўқнашуви юз бериб, бундай тўқнашувлар кўпинча кескин тус оларди. Масжидларда турли мазҳаб вакилларининг диний баҳслари бўлиб турарди. Бу даврда Шошда ўз мавқеини мустаҳкамлаётган анъанавий ҳанафийликка амал қилувчи вакилларидан ташқари, сунийлик анъаналарига мансуб оз сонли яна бир оқим ҳам бўлиб, бу оқим шофийлик мазҳаби (мусулмон ҳуқуқи мактабларидан бири) атрофида шаклланди. Бу жараённинг Бухоро ва Самарқандда қандай кечганлигини таниқли шарқшунос А. Мўминов муфассал ўрганган. Шофийлик Шошда камроқ аҳамият касб этган бўлсада, лекин мусулмон муаллифлари Шош шаҳри зиёлилари орасида шофийлик таълимотига хайрихоҳ бўлганлар борлигини айтади. Маълумки, бу мазҳабни Тошкентда Абу Бакр Муҳаммад Қаффол Шоший тарғиб қилган. Уни мусулмон оламининг дастлабки имомларидан бири деб ҳисоблашади. У билимли инсон бўлиб, илоҳиётга оид кўпгина асарлар ёзган. Шунингдек, у араб, форс ва туркий тиллардан ташқари бошқа тилларни ҳам билган, тилшунос ва шоир ҳам эди.\nМовароуннаҳрда мутазилийлар ҳам сезиларли мавқега эга эди. Самарқандлик илоҳиётчи Мансур ал Мотуридий уларни танқид қилиб, асарлар ёзганлиги шундан далолат беради. Мутазилий лар Жаҳм ибн Сафвон издошлари ва ҳорижийлар билан бирга шарқий ҳанафийларнинг асосий рақиблари ҳисобланарди. Кези келганда айтиш керакки, Жаҳм ибн Сафвоннинг ўзи сиёсий кураш қатнашчиси сифатида Марвда бошини кундага қўйган.\nШундай қилиб, Мовароуннаҳр шаҳарларида бўлгани каби, Шошда ҳам ҳанафийлик мазҳаби исломдаги бошқа оқимлар, шунингдек, исломгача бўлган диний эътиқодларга қарши кескин курашиб, ўз мавқеини мустаҳкамлади. Исломгача бўлган диний эътиқод таъсири умуман, Ўрта Осиёдаги каби Шошда ҳам ислом ривожланишининг энг мақбул оқими суфийликда ўзини намоён этди. Кейинроқ суфийлик, XII-XV асрларга бориб тасаввуфнинг бир қатор мактабларига қўшилиб кетди.\nX асрда Шошдаги таниқли ислом тарғиботчиларидан яна бири, Сайрамда вафот этган Хўжа Абдулла Азиз Аламбардор (Муҳаммад алайҳиссаломнинг байроқдори) эди. Бундан ташқари, манбаларда Шошда мавжуд бўлган бутун бир мусулмон илоҳиёт мактаби ҳақида эслатиб ўтилган. Илоҳиётчи Абу Хотим (965 йил вафот этган) сўзларига кўра, у "Шошдан то Искандариягача минглаб устозлардан сабоқ олган". Бу сўзлардан англашилича, Шош ўз фақиҳ ва муҳаддислари билан шуҳрат топган.\nIX аср охири - X аср бошидан бошқа мусулмон шаҳарлари сингари Бинкатда ҳам диний маърифий мазмундаги йирик меъморий иншоотлар қурилди. Булар, аввало, масжидлар эди. Истаҳрий ва ибн Ҳавкал X асрда шаҳар қалъаси деворлари олдида асосий жоме масжиди бўлганлигини таъкидлайдилар. Эҳтимол қалъа манбада кўрсатилганидан олдинроқ қурилган бўлиши мумкин. Ибн Ҳавқалнинг Хуросон ва Мовароуннаҳрда жоме масжидларининг сони кўплиги жиҳатдан Шош ва Илоқ (яъни Сирдарё воҳаси)га тенг келадигани йўқ, деган фикри эътиборга моликдир.\nҲаёти ёки диний фаолияти Тошкент билан боғлик таниқли диний уламолар, шайхлар ва имомларнинг қабрлари устида X асрдан бошлаб дастлабки мақбаралар қад кўтарди. Суфийлик анъанаси бўйича кейинчалик кўплаб мозорлар зиёратгоҳлар сифатида эъзозлана бошланди. Уларнинг атрофлари бошқа иншоотлар қатори чиллахонани ўз ичига олган, яхлит меъморий мажмуаларга айлантирилиб, зиёратгоҳ қилиб қўйилди.\nТошкентнинг ана шундай катта меъморий ансамбли Ҳазрати Имом мажмуаси ҳисобланади. Бу шаҳарнинг асосий қадамжоси Абу Бакр Мухаммад Қаффол Шоший мақбарасидир. Қаффол Шоший ҳижрий 366 йил (976/977 йиллар) вафот қилган ва Бинкатнинг шаҳар чеккасидаги маҳалласи Кайковус ариғидан сув ичадиган ҳудудга дафн этилган.\nМуқаддас қадамжолар атрофидаги яхлит ансамбллар ўрта аср шаҳрини ўраб турган қишлоқларда ҳам вужудга келган. Уларнинг кўпчилиги бу жойларда таниқли фақиҳлар, шайхлар ва муҳаддислар яшаб ўтганлигидан далолат беради. Тошкентнинг ғарбий чеккасидаги Кўйи Орифон (оқил доно одамлар кўчаси) қишлоғи шундай жой эди. Кўпроқ Зайниддин бобо сифатида танилган Зайниддин Кўйи Орифон номи ана шу жой билан боғлик. Зайниддин бобо 1214 йил Бағдодда туғилган, отаси Шаҳобиддин Абу Хўжаас Суҳравардий бўлиб, у сўфийликдаги оқимлардан бирининг асосчиси ҳисобланган, кейинрок амир Тарағай ва Амир Темурнинг маънавий устози Шамсиддин Кулол бу оқим вакили бўлган. Нақл қилишларича, Зайниддин бобо Тошкентга келиб, чиллахонада яшаган, бу чиллахона ҳозиргача сақланиб колган. Унинг ва фотидан сўнг қабр устига чортоқ қурилган, кейин у Амир Темур буйруғи билан мақбара қилиб қайта бунёд этилган (ҳозирги вақтда бино XIX асрдаги ҳолатида турибди).\nШундай қилиб, IX-X асрларда Бинкат Тошкент умуммусулмон маданий қадриятлари тизимига узвий равишда кирди ва маданияти юксак ривожланган вилоятлардан бири бўлиб қолди. Халифаликнинг барча мамлакатлари учун бу даврнинг аҳамияти одатда "мусулмон уйғониши" даври атамаси билан белгиланади. Тошкент яхлит маҳаллий маданий ютуқлар ва анъаналарни ислом дини билан ўзаро самарали таъсирини ўзида акс эттириб, мазмун жиҳатдан ноёб бир маданий шаклини намоён қилди.\nЎша давр ёзма манбалари мамлакат, шу жумладан, шаҳарнинг хам маданий ҳаётида умумий юксалиш бўлганлигидан далолат беради. Шу даврда яшаган йирик илоҳиётчилардан ташқари ижоди бевосита Тошкент билан боғлиқ кўплаб шоирларнинг номлари ҳам маълумдир. Улар орасида мумтоз шоирлардан Абу Муҳаммад ал-Матроний ҳам бўлган. Замондошларининг фикрича, Шош ва Мовароуннаҳрда унга тенг келадиган шоир йўқ эди. Унинг севги, дўстлик, табиат гўзаллиги ҳақида араб тилида ёзилган шеърлари "Девон"га жамланган. Шоир ва файласуф Абу-р-Раби ал-Балхий ҳам Тошкентда яшаб, ижод этган. Тошкент унда унутилмас таассурот қолдирган. "Шош, деб ёзган эди у ўз шеърларида ёзда бамисоли жаннат, у жазирама азобидан сақлайди. Бироқ у ерда совуқ ва қаҳратон кезлари эс-ҳушимни йўқотаман",\nТошкент ўрта асрлардаги Туркистоннинг энг йирик шаҳар марказларидан бири эди. Шаҳарнинг ўтроқ деҳқонлар ва чорвадорлар маданияти чегарасида вужудга келиши асрлар мобайнида Марказий Осиёнинг иқтисодиёти, савдо алоқалари, сиёсий тарихи ривожида ғоят муҳим аҳамиятга эга бўлди. Шаҳар кўп бор ҳарбий тўқнашувлар, сулолавий низолар майдонига айланиб, гоҳо вайрон бўлиб, ҳувиллаб қолди. Лекин ўз иқтисодий салоҳияти ҳамда халқаро карвон савдо йўлларида жойлашганлиги туфайли қайта тикланиб яна обод бўлаверди.\nXIII асрнинг биринчи чорагида Тошкент Сирдарё бўйидаги бошқа шаҳарлар: Сайрам (Исфижоб), Тараз, Ўтрор, Саброн, Ясси Туркистон, Сиғноқ сингари Хоразмшоҳлар давлати таркибига кирган. Кейин эса мўғуллар истилосига учраб, Шош Чингизхоннинг ўғли Чиғатой улуси таркибида бўлди.\nСирдарё бўйидаги шаҳарлар мўғулларнинг урушлари туфайли вайрон бўлган эди. Улар XIII аср ўрталаридан тиклана бошланди. Уларнинг муҳим савдо йўлларида жойлашганлиги ҳар галгидек қайта тараққий этишининг муҳим омили бўлди. Бир қатор шаҳарлар, шу жумладан, Тошкентдаги зарбхоналар фаолияти савдо тижоратнинг анча жонланганлигидан далолат беради. Бу зарбхоналар савдо эҳтиёжларини қондирар ва солиқларни пул шаклида батартиб ундирилишига имкон яратарди.\nМасъудбекнинг бутун Чиғатой улуси ҳудудида кумуш танга ларни зарб қилиши асносида, танга муомаласини тартибга солган ислоҳоти Шошга ҳам таъсир қилди. Тошкентда зарбхона XIII асрнинг иккинчи ярмида фаолият бошлади. Шаҳар XIV асрда ҳам кумуш тангаларни зарб қиларди. Уларга бозорда эҳтиёж ошганини Тошкентнинг Бешёғоч даҳасида қалбаки танга ясовчининг устахонага яшириб қўйган асбоб ускунаси топилганлиги, қалбаки тангалар ясашга уринишлар ҳам бўлганлиги тасдиқлайди.\nXIII аср охиридан шаҳар қайта тиклана бошлангани хақида ёзма манбаларда муҳим маълумотлар бор. Чунончи, ўша вақтда Тошкентда бир неча бор бўлган тарихчи Жамол Қарший "бу шаҳар доимо фаровон, суви мазали, иқлими мўътадил, тупроғи унумдор, шаҳар атрофлари ободонлашган"лигини хабар килади. Бошқа тарихчи Закариё ал Қазвиний XIV асрда бунга қўшимча қилиб: "Шош озода ва ажойиб, ям-яшил, жуда гўзал ва кўнгилли шаҳар" деб ёзган. Манбаларда шаҳарда атиргул ва бошқа хил гуллар кўп бўлганлиги таъкидланади. Бошқача қилиб айтганда, шаҳар сув билан яхши таъминланган ва боғ роғли уйлар қурилган. Шаҳар маҳаллаларга бўлиниб, уларнинг ҳар қайсисида 50-70 тадан хонадон ва кўплаб масжидлар бўлганлиги ҳакида манбаларда маълумотлар келтирилади.\nПечать 04 Апрель 2014 Ўқилди: 5619\nСайтда фойдаланувчилар сони: 654


Эрдўғон Буюк Британия қироличаси билан учрашди\n16.05.2018 00:00 0 1286\nТуркия президенти Ражаб Тоййиб Эрдўғон Букингэм саройида қиролича Елизавета II билан учрашди. Бу ҳақда «Sabah» хабар бермоқда.\nУчрашув 40 дақиқа давом этди.\nУч кунлик расмий ташриф билан Лондонга борган Эрдўғон Буюк Британия бош вазири Тереза Мэй билан ҳам учрашди. Учрашувда икки томонлама муносабатларнинг бугунги аҳволи ва истиқболи муҳокама қилинди. Шу билан бирга, минтақавий ва халқаро муаммолар бўйича фикр алмашилди.\nТерроризмга қарши курашишда икки давлат ҳамкорлигини янада мустаҳкамлашга келишиб олинди.\nЭрдўғон Елизавета II\nХориж 09/05, 16:28\nСиёсат 03/04, 19:37


Метростат – medu.uz – Дорилар ҳақида маълумотлар ўзбек тилида\nHome Йўриқномалар Метростат\nПрепаратнинг савдо номи: Метростат\nПротозойларга қарши ва микробларга қарши препарат, 5-нитроимидазол ҳосиласи. Таъсир механизми анаэроб микроорганизмлар ва соода ҳайвонларнинг ҳужайра ички транспорт оқсилларининг 5-нитрогуруҳини биокимёвий тикланишига боғлиқ. Тикланган 5-нитрогуруҳи микроорганизмлар ҳужайрасининг ДНК си билан ўзаро таъсир қилиб, уларнинг нуклеин кислоталари синтезини ингибирлайди, бу бактериянинг нобуд бўлишига олиб келади. Trichomonas vaginalis, Entamoeba histolytica, Gardnerella vaginalis, Giаrdia intestinalis, Lamblia spp., шунингдек облигат анаэроблар Bacteroides spp. (шу жумладан, Bacteroides fragilis, Bacteroides distasonis, Bacteroides ovatus, Bacteroides thetaiotaomicron, Bacteroides vulgatus), Fusobacterium spp., Veillonela spp., Prevotella (P.bivia, P.buccae, P.disiens), ва айрим граммусбат микроорганизмларга (Eubacterium spp., Clostridium spp., Peptococcus spp., Peptostreptococcus spp.) нисбатан фаол. Ушбу штаммлар учун МБК 0,125-6,25 мкг/мл ни ташкил қилади.\nОрганизмнинг кўпчилик тўқима ва суюқликларида, шу жумладан ўпка, буйрак, жигар, тери, орқа мия суюқлиги, мия, сафро, сўлак, амниотик суюқлик, абсцесслар бўшлиғи, қин секрети, уруғ суюқлиги, кўкрак сутида бактерицид концентрацияларга эришади. Гемато-энцефалик ва йўлдош тўсиғидан ўтади. Тақсимланиш ҳажми: (Vα): катталарда – тахминан 0,55 л/кг; янги туғилган чақалоқларда – 0,54 – 0,81 л/кг ни ташкил қилади. Плазма оқсиллари билан боғланиши – 10-20% ни ташкил қилади.\nҚондаги максимал концентрацияга (Смах) 30-60 минутдан кейин эришилади, терапевтик концентрацияси 6-8 соат давомида сақланади. Препаратнинг қондаги минимал концентрацияси (Сmin) кейинги юборишда – 18 мкг/мл. Нормал сафро ҳосил бўлишида метронидазолнинг сафродаги концентрацияси вена ичига (в/и) юборилганида, плазмадаги концентрациясидан анча юқори бўлиши мумкин.\nОрганизмда метронидазолнинг тахминан 30-60% гидроксилланиш, оксидланиш ва глюкуронирланиш йўли билан метаболизмга учрайди. Асосий метаболити (2-окси метронидазол) ҳам протозойларга ва микробларга қарши таъсир кўрсатади.\nЖигарнинг нормал фаолиятида ярим чиқарилиш даври (Т1/2) – 8 соат (6 дан 12 соатгача), жигарнинг алкоголли шикастланишида – 18 соат (10 дан 29 соатгача), янги туғилган чақалоқларда: ҳомиладорликнинг 28-30 ҳафталигида туғилган – тахминан 75 соат, 32-35 ҳафталигида мувофиқ – 35 соат, 36-40 ҳафталигида – 25 соат. Буйраклар орқали – 60-80%, (20% ўзгармаган ҳолда), ичаклар орқали – 6-15% чиқарилади.\nБуйрак клиренси – минутига 10,2 мл. Буйрак фаолияти бузилиши бўлган беморларга қайта юборилганидан кейин метронидазолнинг қон зардобида тўпланиши кузатилиши мумкин (шунинг учун буйрак фаолиятининг оғир бузилишлари бўлган беморларда қабул қилиш сонини камайтириш керак). Метронидазол ва асосий метболитлари гемодиализда қондан тез чиқарилади (Т½ 2,6 соатгача қисқаради). Перитонеал диализда оз миқдорда чиқарилади.\nПротозой инфекциялари: ичакдан ташқари амёбиаз, шу жумладан жигарнинг амёбали абсцесси, ичак амёбиази (амёбали дизентерия), трихомониаз, гиардиазис, балантидиоз, лямблиоз, тери лейшманиози, трихомонад вагинит, трихомонад уретрит, Bacteroides spp. (шу жумладан, B.fragilis, B.distasonis, B.ovatus, B.thetaiotaomicron, B.vulgatus) чақирган инфекциялар: суяклар ва бўғимлар инфекциялари, марказий нерв тизими (МНТ) инфекциялари, шу жумладан, менингит, бош мия абсцесси, бактериал эндокардит, пневмония, ўпка эмпиемаси ва абсцесси.\nКатталар ва 12 ёшдан ошган болаларга бошланғич 0,5-1 г дозада в/и томчилаб (инфузиянинг давомийлиги 30-40 минут), сўнгра эса, ҳар 8 соатда 500 мг дан минутига 5 мл тезликда юборилади. Яхши ўзлаштирилганида биринчи 2-3 инфузиядан кейин оқим билан юборишга ўтилади. Даволаш курси – 7 кунни ташкил қилади. Зарурати бўлганида в/и га юбориш узоқроқ муддат давом эттирилади. Максимал суткалик доза – 4 г ни ташкил қилади. Кўрсатмалар бўйича ичга, 400 мг дозада суткада 3 марталик тутиб турувчи қабулга ўтиш амалга оширилади. 12 ёшгача бўлган болаларга худди шундай бир марталик 7,5 мг/кг дозадаги тартибда буюрилади.\nОлдини олиш мақсадида катталар ва 12 ёшдан ошган болаларга в/и га томчилаб операциядан олдин 0,5-1 г дан, операция куни ва кейинги кунлари суткада 1,5 г дан (500 мг дан ҳар 8 соатда) буюрилади. 1-2 кундан кейин ичга тутиб турувчи даволашга ўтилади. Сурункали буйрак етишмовчилиги (СБЕ) ва креатинин клиренси (КК) минутига 30 мл дан кам ва/ёки жигар етишмовчилиги бўлган беморларда максимал суткалик доза – 1 г дан кўп эмас, қабуллар сони – суткада 2 марта.\nРадиосенсибилизацияловчи восита сифатида в/и га томчилаб 160 мг/кг ёки тана юзасининг 4-6 г/кв. м ҳисобидан нурлантиришни бошлашдан 0,5–1 соат олдин юборилади.\nМаҳаллий реакциялар: тромбофлебит (оғриқ, инъекция жойида қизариш ва шиш).\nЎта юқори сезувчанлик, лейкопения (шу жумладан, анамнездаги), МНТ органик шикастланишлари (шу жумладан, тутқаноқ), жигар етишмовчилиги, (юқори дозаларда буюрилган ҳолда), ҳомиладорлик (I уч ойлиги), лактация даврида қўллаш мумкин эмас.\nЭҳтиёткорлик билан: ҳомиладорлик (II-III уч ойликлар), буйрак/жигар етишмовчилигида эҳтиёткорлик билан қўлланади.\nЦиметидин метронидазолнинг метаболизмнини ингибирлайди, бу қон зардобида унинг концентрациясини ошишига ва ножўя таъсирларининг ривожланиши хавфини ошишига олиб келиши мумкин.\nЖигар микросомол оксидланиш ферментларини рағбатлантирувчи (фенобарбитал, фенитоин) препаратларни бир вақтда буюриш, метронидазолнинг чиқарилишини тезлаштириши мумкин, бунинг натижасида унинг плазмадаги концентрацияси пасаяди.\nДаволаш даврида этанолни қабул қилиш мумкин эмас (дисульфирамсимон реакциялар: қоринда спастик оғриқлар, кўнгил айниши, қусиш, бош оғриғи, юзга тўсатдан қон оқиб келиши ривожланиши мумкин). 18 ёшгача бўлган пациентларда амоксициллин билан мажмуада қўллаш тавсия қилинмайди.\nСийдикни тўқ рангга бўяйди. Аёллардаги трихомонад вагинитни ва эркаклардаги трихомонад уретритни даволашда жинсий ҳаётдан сақланиш керак. Даволаш хайз кўриш вақтида тўхтатилмайди. Трихомониазни даволашдан кейин ҳайз кўришнинг навбатдаги уч цикли давомида хайз кўриш олдидан ва кейин назорат синамаларини ўтказиш лозим. Лямблиозни даволашдан кейин, агар белгилари сақланса, 3-4 ҳафтадан кейин бир неча кун оралиғида аҳлатни 3 марта таҳлилини (айрим муваффақиятли даволанган беморларда инвазия чақирган лактозани ўзлаштираолмаслик бир неча ҳафта ёки ойлар давомида лямблиоз белгиларини эслатиб сақланиши мумкин) ўтказиш лозим.\nИнфузия учун 5 мг/мл эритма – 100 мл дан флаконларда.\nҚуруқ, ёруғликдан ҳимояланган жойда, 25°С дан юқори бўлмаган ҳароратда сақланади.


Бошлиғингиз билишингизни хоҳлайдиган, аммо буни ҳеч қачон сизга айтмайдиган 3 нарса Бошлиғингиз билишингизни хоҳлайдиган, аммо буни ҳеч қачон сизга айтмайдиган 3 нарса - Pharm Phone\nБошлиғингиз билишингизни хоҳлайдиган, аммо буни ҳеч қачон сизга айтмайдиган 3 нарса\nМуваффақият сири 02-12-2017 576\nБу уч нарса сизга муваффақиятли ишлашга ёрдам беради, лекин бу нарсаларни менежерингиздан эшитмайсиз.\nИш жойидаги мулоқот - энг асосий мавзулардан биридир. Сизнинг хўжайинингиз тирноқ тагидан кир қидирмасдан бошқаришини хоҳлайсизми? Хўжайинингиз иш ҳақида унинг фикрини билмаганингиз учун сизга кўпроқ маълумот беришини хоҳлайсизми?\n"Триплемент"да ўтган 6 йилим мобайнида пайқаган ҳолатим шу бўлдики, деярли барча менежерлар иш жойидаги мана шундай саволлар билан курашишади. Чу мавзуда яратилган барча китоблар менежерларга гуруҳидаги ходимлар билан индивидуал тарзда ишга мослашувчанлигини оширишга ёрдам беради. Аниқланишича кўплаб менежерлар ходимлари билан бўладиган ишдаги мулоқотларда нўноқ ҳисобланишади. Ходим сифатида қуйидаги маслаҳатларни менежерингиз билан келишиб ишлаш учун қабул қилинг. Бошқарувчиларга эса барча ходимлар билан бир хил муомалада бўлиб ишлаш имконини беради ҳаттоки, бу қийин бўлса ҳам.\n1. "Ҳар доим нафақат муаммо балки, унинг ечими билан кел"\nҚачонки ходим ишдаги бирор муаммо билан келса, яхши бошлиқ уни ижобий кутиб олади. Агарда ундай қилмаса, бундан кейин "ўзини гуноҳкорлиги" учун қўпол муомала қабул қилган ходим ҳеч қачон ишдаги камчилик ва муаммоларни ўртага ташламайди. Бу захарли маданият. Шу сабабли кўп менежерлар масалаҳат беришга ва уни ходимга етказиш усулига эҳтиётколик билан ёндашишади.\nМен ёзда кўчмас мулк муҳандислиги cомпаниясида ишлаганимда, бинода газ ҳидини сездим; қувур тешилган экан. Бу ҳақида бориб бошлиғимга хабар берганимда эса унинг баланд бақиришидан бошқа ҳеч нарсани эштмадим. Яхшиямки бинода бошқа бундай ҳолат бўлмади. Чунки иккинчи маротаба бу ҳақида ўша менежерга балки айтмаган бўлармидим.\nСизнинг бошлиғингиз муаммо билан келишингизга рози бўлиши билан бирга унинг ечимини тақдим этишингизни ҳам хоҳлайди. Майли сизнинг муаммога берган ечимингиз хато бўлсин, майли у қабул қилинмасин. Аммо менежер ва компания учун энг муҳими сизнинг компания истиқболи ва ривожи йўлидаги ҳаракатингиздир. Шундай муаммолар борки (масалан кадрлар билан ишлаш) уни ечишга ҳам ҳаракат қилмасдан бартараф этиш керак. Сизнинг хабарингиз шундай ҳолатларда самарали бўлиши мумкин.\n2. "Ишинга алоқадор бўлмаган нарсаларни ўргана олишингни кўрсат"\nБошлиғингизга натижа муҳим. Шундай бўлса ҳам унга сизнинг қандай ўзлаштиришингиз ва янгиликларни ўрганиб боришингиз керак. Ўзлаштираётган билимларингизнинг хилма-хиллиги келажакда кўтарилишингизга бериладиган чипта гаровидир. Қилиб турган ишингизни яхши билишингиз кўтарилгандаги ишингизни яхши қилишингизни англатмайди. Шунинг учун ҳам тез англай олишингиз ва тез ўргана билишингиз бошлиғингизга мансабингизни кўтариш учун муҳим аломатдир.\nАммо менежерлар бунга жуда эҳтиёткорлик билан ёндашишади, чунки улар ҳозирги қилиб турган вазифангиздан чалғишингизни хоҳлашмайди. Арқонни узун ташлаб сизнинг сабрингиз ва ақлингизни синовдан ўтказишади. Ҳозирги вазифангизни яхши ўзлаштириб юритишингиз, менежерингизга кейинги вазифангизни ҳам худди шундай эплай олишингизни англатади ва сизни кўтаришга бўлган ишончи ортади.\n3. "Сен менинг ўринбосаримсан"\nХудди театрдаги актёрлардек, сиз ва сизнинг бошлиғингиз ҳам бир хил ролни ижро этасизлар. Бугун сиз ўзингизнинг вазифангиздасиз, лекин эртага менежерингизнинг ўрнида бўлиб қолишингиз мумкин. Сиз ва унинг ўртасидаги ягона фарқ бу - малакадир. Агарда сиз ўз қийматингизни оширмоқчи бўлсангиз ўзингизни худди менежер ўринбосари деб тасаввур қилишингиз керак.\nАгарда бошлиғингиз сизга бирор маълумотни беришга ёки ўргатишга вақти бўлмаса, буларни эпчиллик билан ундан "суғуриб" олиш сизнинг вазифангиздир. Худди театрда асосий актор касал бўлиб қолганида, унинг ўринбосари саҳнага чиқиб актор ўрнини тўлдира олса вазифани уддалаган бўлади. Сизнинг ҳолатингизда ҳам шундай: керакли пайтта бошлиғингизни вазифасини бажариб қўйсангиз олам гулистон!\nАлбатта ўринбосарда етакчига нисбатан кам малака бўлади. Аммо вақти келганида ўринбосар ҳам етакчига айланади.


Эмери ўйиндан кейин: “Ҳакам қарорлари “ПСЖ”га қарши қаратилди”\n10:41 / 09.03.2017\n«ПСЖ» бош мураббийи Унаи Эмери Чемпионлар лигасининг 1/8 финали доирасида «Барселона» билан ўйиндаги мағлубият (1:6) ҳақида ўз фикрларини билдириб ўтди. Францияликлар икки ўйин натижасига кўра 5:6 ҳисобида имкониятни бой бериб қўйишди.\n«Рўй берган воқеани таҳлил қилсак, биз ажойиб имкониятни қўлдан чиқарганимизга ишонч ҳосил қилиш мумкин. Биринчи бўлимда рўй берган ҳолат – бизнинг айбимиз ва босим ўтказа олмадик ҳамда тўп билан ҳаракатланишда кўп хато қилдик.\nЖуда чуқур ҳимояландик ва рақибда кўплаб голли вазиятлар бўлди. Биринчи бўлимда ўтказиб юборилган ҳар икки тўп – хатоларимиз натижаси. Иккинчи таймда анча хотиржам ҳаракат қилдик, позиция нуқтаи назаридан яхши ўйнадик. Ҳисобни 2:3 кўринишига ҳам олиб келишимиз мумкин эди. Ҳакамлар қарори бизга қарши қаратилди ва сўнгги дақиқаларда мағлуб бўлдик. "Барселона" бунга қодир. Ўйин охири “Ҳаммаси ёки ҳеч нима” шиори остида ўтди. Мен ва клуб учун бу салбий тажриба. Биз бундан хулоса чиқаришимиз керак», - дея Эмерининг сўзларини келтиради УЕФА матбуот хизмати.\nБарселона Унаи Эмери ПСЖ


Арпа уни еган номард « O'zbekiston ERK Demokratik Partiyasi\nАрпа уни еган номард\n24 March 2012 - 11:35\n-Ҳурматли депутатлар, биласизлар биз болалигимизда арпа уни еб ўсганмиз. Шунинг учун ҳам менинг Президентлик муддатимни референдум йўли билан узатсак. Нима дейсизлар?\n-??? – Ҳурматли депутатлар, биласизлар биз палов есак ҳам нон билан еймиз. Мен эса арпа нони емасдан тура олмайман. Шунинг учун ҳам президентлик муддатимни беш йилдан етти йилга ўтказсак. Нима дейсизлар?\n– Ҳурматли депутатлар, биласизлар лағмон бизнинг миллий таомларимиздан. Мен эса лағмонни ҳам арпа уни билан пиширтираман. Шунинг учун Конситуцияни бузиб бўлса ҳам мен яна президентликка номзод бўлсам?\n– Ҳурматли депутатлар, биласизлар мен энди анча кексайиб қолдим. Буғдой унидан қилинган нон энди бизга оғирлик қилади. Шунинг учун ҳам мен яна арпа унидан қилинган нон еяпман. Келинглар менинг Президентлик муддатимни яна беш йилга қайтарсак. Нима дейсизлар?\n– Ҳурматли депутатлар, ҳозир дунёда иқтисодий бўҳрон бор. Биринчи таклифим ҳамма менга ўхшаб арпа унидан қилинган нон ейишга ўтса. Иккинчи таклифим, яна бир марта Конституцияни бузиб бўлса ҳам Президентлик муддатимни саккиз йилга чиқарсак. Нима дейсизлар?\n– Ҳурматли депутатлар…\n-Ҳой, номард одам, сиз умрингизда бирор марта мева -пева еганмисиз ўзи…


Эзгулик йўли «Вақф» хайрия жамоат фонди иш бошлади — Ishonch Gazetasi\nПрезидентимизнинг жорий йил 16 апрелдаги «Диний-маърифий соҳа фаолиятини тубдан такомиллаштириш чора-тадбирлари тўғрисида»ги фармони билан «Вақф» хайрия жамоат фонди ташкил этилди.\nМазкур фондни тузишдан кўзланган асосий мақсад хайр-эҳсонларни тўғри йўналтириш ва назорат ўрнатишдан иборат. Фондга келиб тушган маблағлар масжидлар ва диний таълим муассасаларининг биноларини қуриш, таъмирлаш, диний таълим муассасалари тадқиқотчилари, мутахассислари ва ўқувчи талабаларини моддий ва ижтимоий қўллаб-қувватлаш, аҳолининг ижтимоий ёрдамга муҳтож қатламлари, шу жумладан, имконияти чекланган фуқароларга моддий ва маънавий кўмак бериш каби бир қатор хайрли ишлар учун сарфланади.\nЭътиборли жиҳати шундаки, фондга хайрия маблағларини электрон тўлов тизими орқали ҳам ўтказиш мумкин. Бундан ташқари, вақф, закот, ушр, фитр ва бошқа хайрия маблағларини пластик карталар орқали ўтказиш имкони ҳам бор. Тошкент шаҳридаги 12 та масжид ва «Зангиота» зиёрат мажмуасига инфокиоскалар ўрнатилди. Келгусида улар бошқа масжидларда ҳам ўрнатилади.\nШу ўринда вақф, закот, ушр, фитрнинг маъноси ва уларнинг бир-биридан фарқи нима, деган савол туғилиши табиий. Уларнинг мазмун-моҳиятига қисқача тўхталадиган бўлсак, бирор мулкни Аллоҳнинг мулки ҳисобида сақлаш «вақф» деб аталади. Вақф қилинган мулк унинг эгаси мулкидан ажратилади ва уни вақф этишда тайинланган жиҳатга сарф қилинади ва савоби абадий бўлади. Бундай мулк сотилмайди, ҳадя қилинмайди, мерос бўлмайди.\nЭнди закотга тўхталадиган бўлсак, у давлати зиёда кишиларга тааллуқлидир. Аниқроқ айтадиган бўлсак, 16 000 000 сўм ёки ундан кўп маблағи бор инсонлар унинг қирқдан бирини закот учун бериши фарз ҳисобланади.\nФитр садақаси закотдан кенг қамровлилиги билан фарқ қилади. Абдуллоҳ ибн Умар (розияллоҳу анҳумо)нинг ривоят қилишича, «Расулуллоҳ соллаллоҳу алайҳи ва саллам фитр закотини мусулмонлардан ҳар биттасига — хоҳ озод, хоҳ қул, хоҳ эркак, хоҳ аёл бўлсин хурмодан бир соъ — 2,917 кг. ёки арпадан бир соъ тарзида (бермоқни) фарз қилдилар».\nУшр садақаси эса деҳқончиликдан келадиган даромаднинг ўндан бири ҳисобидан хайр-эҳсон қилиш демакдир. Мазкур садақаларнинг миқдори ҳар йили диний идора томонидан белгиланади.\n«Вақф» фонди фақат вақф мулкидан иборат эмас. Унинг маблағлари 3 қисмга бўлинади: 1. Хайрия бўлими. 2. Вақф бўлими. 3. Закот, ушр, фитр ва фидя бўлими. Ҳозирги кунда учта бўлимнинг ҳам алоҳида-алоҳида ҳисоб рақами мавжуд. Ҳар ким ўзи хоҳлаган бўлимнинг ҳисоб рақамига маблағ ўтказса, ўтказилган маблағ шариатда айтилган ўринларга сарф қилинишига шак-шубҳа йўқ. Кимдадир фонд фаолиятига нисбатан шубҳа уйғонадиган бўлса, эҳсон беришда иккиланишга ҳожат йўқ. Чунки холис ният билан эҳсон берган киши ўз ниятига яраша савобга эга бўлаверади, ўзига тегишли бўлмаган маблағни биров ўзлаштирган тақдирда ҳам садақа берувчининг савоби камайиб қолмайди. Эҳсонни суиистеъмол қилганлар эса қиёмат куни ўз қилмишларига яраша жазоланади. Қолаверса, «Вақф» фондининг ҳар бир хайрия тадбири жамоатчилик назорати остида амалга оширилади. Вақти-соати етганда вақф мулки ва маблағлари ўз эгаларини топаверади.\n«Вақф» хайрия жамоат фондига пул ўтказиш усуллари:\nМанзили: 100002, Тошкент шаҳри, Олмазор тумани, Қорасарой кўчаси, 47-уй. СТИР: 207276595. Банк реквизитлари: Ҳ.р. 20212000800881753001.\nБанк ҳисоб рақамлари:\nҲ.р. 20212000000881753002 — «Хайрия»\nҲ.р. 20212000100881753003 — «Закот, фитр, ушр, фидя»;\nҲ.р. 20212000300881753004 — «Вақф».\nClik:8801100#ussd ёки «Clik Uzbekistan» иловаси ва @clicuz телеграм боти, «Payme» ва «Mbank» иловаси орқали.\nПул ва тилла буюмлар закоти:\n1. 2018 йил учун 16000000 сўмдан 400000 сўм.\n2. 85 грамм ёки ундан кўп тиллоси бор киши қирқдан бирини ёки унинг қирқдан бир қийматини берса ҳам бўлади;\nЧорва ҳайвонларининг закоти:\n1. 1 тадан 39 тагача закот йўқ;\n2. 30 тадан 39 тагача — бир ёшли эркак ёки урғочи бузоқ;\n3. 40 тадан 59 тагача — икки ёшли урғочи бузоқ;\n4. 60 тадан 69 тагача — 2 та эркак ёки урғочи 1 ёшли бузоқ;\n5. 70 тадан 79 тагача — 1 та 2 ёшли урғочи ва 1 та 1 ёшли эркак бузоқ;\n6. 80 тадан 89 тагача — иккита 2 ёшли урғочи бузоқ;\n7. 90 тадан 99 тагача — учта 1 ёшли бузоқ;\n8. 100 тадан — иккита 1 ёшли, битта 2 ёшли, битта бузоқ ва ҳоказо.\n2. 40 тадан 119 тагача — битта қўй;\n3. 120 тадан 200 гача — иккита қўй;\n4. 201 тадан 399 тагача — учта қўй;\n5. 400 тадан 499 тагача — тўртта қўй;\n6. 500 тадан 599 тагача — бешта қўй ва ҳоказо.\nЭслатма: Мазкур ҳайвонлардан закот беришда\nуларнинг олти ойдан кўпроқ вақт мобайнида\nяйловда ўтлаб юрган бўлиши шартлиги\nҳисобга олиниши зарур.


Тўнғич ўғил “Дарахт жуда ҳунук ва қуриган экан” деди. Кейингиси “Дарахт ям-яшил баргли экан” деди. Учинчиси “Дарахт хушбўй гуллар билан қопланган экан” деди. Кенжа эса “Дарахтнинг мевалари кўп экан” деди.\nБуларни эшитган ота “Ҳар бирингиз тўғри гапирдингиз. Чунки сизлар турли фаслларда бордингиз. Аммо шуни билингларки, битта дарахтга бир фаслнинг ўзи билан ҳукм чиқармаслик керак. Агар қишдаги кўринишига суяниб, “Дарахт фақат қуруқ” десангиз, унинг баҳордаги яшиллигини, ёздаги гўзаллигини, куздаги ширин меваларини инкор қилган бўлиб қоласиз. Худди шунингдек, бир шахс ҳақида ҳам битта вазиятдан, битта бурчакдан туриб, биргина одамнинг гапи билан ҳукм чиқарманглар. Унинг ҳамма томонини ўрганиб чиқиб, кейин хулоса чиқаринглар” деди.\nДругие материалы в этой категории: « Лондондаги имом\tАҳлингизга ҳам вақт ажратинг! »


2017 йилда мамлакатимизда 105 минг тонна балиқ етиштириш кўзда тутилган. Бу ўтган йилдагига нисбатан қарийб 40 минг тонна кўп, деганидир. Хўш, аҳолига луқмаи ҳалол етказиб бериш ҳажмини кўпайтириш учун қандай амалий чора-тадбирлар кўрилаяпти?\nСаволга жавоб олиш мақсадида Президентимизнинг шу йил 1 майдаги қарорига биноан ташкил этилган “Ўзбекбалиқсаноат” уюшмаси мутасаддиларига мурожаат қилдик.\n— Республикамизда мавжуд сув ресурсларидан оқилона фойдаланилса, балиқ етиштириш ҳажмини бундан ҳам кўпайтириш мумкин, — дейди “Ўзбекбалиқсаноат” уюшмаси раиси биринчи ўринбосари Руҳилло Қурбонов. — Очиғини айтиш керак, илгари юртимизда табиий ва сунъий сув ҳавзаларидан самарасиз фойдаланилгани, балиқ чавоқлари етказиб бериш тизимли йўлга қўйилмагани оқибатида тармоқда маҳсулдорлик пасайиб кетган эди. Аниқроғи, сунъий кўлларнинг ҳосилдорлиги жаҳондаги ўртача кўрсаткичлардан ҳам анча паст — гектарига 20 центнердан ошмасди.\nБугунги кунда давлатимиз томонидан қишлоқ хўжалигининг истиқболли соҳаларидан бири бўлган балиқчиликни ривожлантириш, унга хорижнинг илғор тажрибаларини ўрганган ҳолда, интенсив технологияларни кенг жорий этишга алоҳида эътибор қаратилаяптики, бунинг самараси шу йилнинг ўзида яққол сезила бошлайди. Аҳолига арзон балиқ ва балиқ маҳсулотлари етказиб бериш ҳажми кескин ортади.\nДарҳақиқат, давлатимиз раҳбарининг яқинда қабул қилинган “Балиқчилик тармоғини бошқариш тизимини такомиллаштириш чора-тадбирлари тўғрисида”ги қарори соҳа тараққиёти сари ташланган муҳим қадам бўлди. Мазкур ҳужжатда тармоқни бошқариш тизимини такомиллаштириш, балиқчилик ва балиқ овлаш ташкилотлари фаолияти самарадорлигини ошириш, маҳсулотни қайта ишлаш қувватларини кенгайтириш, балиқ етиштиришнинг илмий асосланган усуллари ҳамда интенсив технологияларини жорий этиш бўйича кўплаб вазифалар белгилаб берилди.\nШундан келиб чиқиб, юртимизда фаолият кўрсатаётган 3 мингдан ортиқ балиқчилик хўжаликлари тасарруфидаги 352,4 минг гектар табиий, 25,4 минг гектар сунъий сув ҳавзаларида интенсив технологиялар жорий қилинаяпти. Бунда хориж давлатларида ўзини оқлаган ҳамда энг самарали ҳисобланган “қафас” усулидан кенг фойдаланилмоқда. Шу мақсадда хориждан маҳсулдор балиқ турлари олиб келинаётир. Бу борадаги дастлабки лойиҳа Навоий вилоятидаги “Аква Тўдакўл” қўшма корхонасида ҳаётга татбиқ этилди. Бунинг учун Вьетнам давлатидан сазаннинг 30 минг дона чавоғи олиб келинди. Уларни парваришлаш жараёнида маҳаллий иқлим шароитига мослашиши, ривожланиш суръати ва маҳсулдорлиги устида илмий изланишлар ҳам олиб борилиши диққатга сазовор.\nМутахассисларнинг айтишича, балиқ чавоқлари хориждан келтирилаётгани бежиз эмас. Чунки юртимизда етиштириладиган сазан, оқ дўнгпешона, оқ амур, чипор дўнгпешона каби балиқ турлари тупроқ ҳавзаларида парваришлашга мослашган. Улар бугун амалиётда кенг қўлланилаётган интенсив технологиялар, хусусан, “қафас” усулида боқишга мўлжалланмаган. Шу боис янги технология учун Вьетнам сазани, Африка лаққаси каби маҳсулдор балиқ турлари келтирилаяпти.\n— “Вьетнам технологияси” деб ном олган қафасда балиқ етиштириш усулининг афзаллиги шундаки, ҳавзалардаги қурилмаларга юқори тиғизликда чавоқлар ташланиб, уларни омихта ем билан боқиш эвазига маҳсулдорликни бир неча баравар ошириш мумкин, — дейди Р. Қурбонов. — Масалан, Африка лаққаси яхши парваришланса, жуда тез вазн йиғади, шунингдек, бир йилда 2 мартагача овланади. Бу масаланинг иқтисодий жиҳати. Асосий мақсад эса мавжуд сув ресурсларидан унумли фойдаланишдир.\nГап шундаки, бугунги кунда табиий сув ҳавзаларининг ҳар 5 — 20 минг гектари битта ижарачига берилади. Агар бу ерга ўртача 1000 та қафас қўйиладиган бўлса-чи? Қўшимча равишда 250 та иш ўрни яратилиб, шунча одамнинг бандлиги таъминланади. Ўз навбатида, балиқ етиштириш ва овлаш ҳажми ортади. Тизимда олиб борилаётган бугунги ислоҳотлар замирида нафақат иқтисодий, балки ижтимоий масалаларни ҳал этишдек эзгу мақсад-муддаолар мужассамдир.\nҲозирги пайтда Хоразм, Сирдарё, Қашқадарё, Самарқанд ҳамда Тошкент вилоятларидаги ҳавзаларга қафаслар ташланаяпти. Бунинг учун зарур бўлган ускуна ва жиҳозлар кафолатли равишда етказиб берилаётгани, қафаслар марказлашган ҳолда ишлаб чиқарилаётгани айни муддао бўлаётир.\nШу ўринда табиий савол туғилади: Вьетнам технологиясининг рентабеллиги қанча?\nВьетнамнинг “Nguen Duc Chi Co LTD” компанияси бош директори Нгуен Ван Чининг сўзларига қараганда, бу усулнинг рентабеллиги ниҳоятда юқори бўлиб, 20 — 30 фоизни ташкил этади. Шунинг учун ҳам Вьетнам географик жойлашувига кўра, сув ресурсларига жуда бой бўлса-да, балиқ етиштиришда сунъий ҳавзалардан кенг фойдаланилади. Мисол учун, ўтган йили 6,6 миллион тонна балиқ маҳсулотлари овланган бўлса, шундан 3,8 миллион тоннаси турли хўжалик юритувчи субъектлар томонидан ҳавзаларда интенсив усулда етиштирилган. Уларнинг балиқ экспортидаги ҳиссаси эса 65 фоизни ташкил этди.\n— Бизнинг компания Хоразм вилоятидаги “Эшон Равот балиқ” фермер хўжалиги билан ҳамкорликда шу усулда балиқ етиштиришга киришди, — дейди вьетнамлик тадбиркор. — Бунинг учун 400 гектар ер ажратилиб, ҳавза бунёд этилди. Улар зарур қурилмалар билан жиҳозланиб, балиқлантирилмоқда. Келишувга мувофиқ, бу йил юртингизда янги усулда балиқ етиштириш бўйича ишлаб чиқариш тажрибасини олиб борамиз. Келгусида ҳамкорликни янада мустаҳкамлаб, кўплаб лойиҳаларда иштирок этишни ният қилганмиз.\nҲисоб-китобларга қараганда, битта намунавий қафас учун 7 миллион сўм, унга лойиқ тўр учун 2 миллион сўм маблағ сарфланади. Унинг ёрдамида эса бир мавсумда ўртача 3 тонна балиқ етиштирилади. Луқмаи ҳалолнинг ҳар килограмми 10 минг сўмдан сотилган тақдирда, бу 30 миллион сўм даромад олинади, деганидир. Агар балиқ чавоқлари хариди, омихта ем, ишчи ва мутахассислар маоши, шунингдек, бошқа харажатларга ўртача яна 10 миллион сўм маблағ сарфланса ҳам, харажатлар биринчи йилдаёқ тўлиқ қопланиб, соф фойда олиш мумкин. Бу қурилмалар 5 — 7 йилгача таъмирсиз ишлатилишини инобатга оладиган бўлсак, балиқчиларнинг моддий манфаатдорлиги йил сайин ортиб бораверади.\nУюшма мутахассисларининг таъкидлашича, юртимиз балиқчилари фақат Вьетнам технологияси билангина чекланиб қолишаётгани йўқ. Табиий кўлларга ўсимликхўр, шунингдек, ҳавзада урчимайдиган балиқ чавоқларини ташлаш эвазига балиқлантиришга асосланган аралаш усул, ёпиқ айланма сув тизими орқали балиқ етиштириш сингари интенсив технологиялардан ҳам ўз ўрнида фойдаланилаётир.\nШу билан бирга, тоғли ҳудудларда совуқ сувга мослашган қимматли балиқ турлари кўпайтирилмоқда. Бунга Тошкент вилоятидаги “Golden Fish” корхонаси фаолияти яққол мисол. Бу ерда гулмоҳи (форель), бакрабалиқ (осётр), лосось балиқлари етиштирилиб, ички бозор кенг ассортиментдаги арзон ва сифатли балиқ маҳсулотлари билан тўлдирилмоқда.\nДарвоқе, кўплаб тадбиркорлар креветка, қисқичбақа каби импорт ўрнини босувчи денгиз маҳсулотлари етиштиришга бел боғлашгани ҳам қувонарлидир. Олимларнинг ўрганишлари эса юртимиз иқлим шароитида бунинг имкони борлигини тасдиқлади. Негаки, Айдар — Арнасой кўллар тизимида креветкалар, бошқа ҳавзаларда эса қисқичбақалар пайдо бўлиб, табиий равишда кўпаймоқда.\nУмуман олганда, давлатимиз раҳбарининг қарорига биноан, балиқчилик ривожига тўсиқ бўлиб турган муаммо ва камчиликлар бартараф этилиб, тармоқда озуқа базасини мустаҳкамлаш, соҳа учун етук мутахассислар тайёрлаш, халқаро ҳамкорликни ривожлантириш бўйича тизимли ишлар олиб борилаяпти, истиқболли лойиҳалар ҳаётга татбиқ этилмоқда. Бу эса аҳолининг парҳез маҳсулотларига бўлган эҳтиёжини тўлиқ ва узлуксиз таъминлаш, импорт ҳажмини камайтириб, экспортга кенг йўл очишга хизмат қилади.\nМазкур рукндаги бошқа мақолалар: « Кичик бизнесга катта эътибор ноанъанавий ишлаб чиқариш тармоқлари ўзлаштирилишига хизмат қилаяпти\tХорижий инвестор: яратиб берилаётган имкониятлардан мамнунмиз »


Ретро. Пёнгчангдаги Паралимпия шаҳарчасида Ўзбекистон байроғи кўтарилди – O'zbekiston Milliy paralimpiya qo'mitasi\nБугун маҳаллий вақт билан соат 15:00да Пёнгчангдаги Паралимпия шаҳарчасида Ўзбекистон Республикасининг давлат байроғини кўтариш расмий маросими бўлиб ўтди. Унда Ўзбекистон Миллий Паралимпия Ассоциацияси, мусобақа ташкилий қўмитаси ҳамда делегация аъзолари иштирок этишди.\nТантанали маросимда Пёнгчанг Паралимпия шаҳарчаси мэри, Сеул ногиронлар спорт ассоциацияси вице-президенти Парк Ён Соога Ўзбекистон делегацияси томонидан эсдалик совғаларини топширди.\nЭслатиб ўтамиз, XII Паралимпия ўйинларининг тантанали очилиш маросими эртага, 9 март куни маҳаллий вақт билан соат 20:00 (Тошкент вақти билан соат 16:00) да бошланади. Унда тоғ чанғиси бўйича Ўзбекистон терма жамоаси аъзоси Ёқутхон Холбекова делегациямиз байроқдори вазифасини бажаради.\n8 март, 2018 йил\nТошкентда пара дзюдо бўйича Осиё ва Океания чемпионатини ёдга оламиз (фото)


Автомобил заводи ёпилса 34 миллионли халқ...\n11.03.2020 17:51 0 11401\n«Ўзавтосаноат» мутасаддилари ва Олий мажлис қонунчилик палатаси депутатлари ўртасида автомобиллар нархи ошиши борасида муҳокама бўлиб ўтди. Мулоқот давомида Олий Мажлис қонунчилик палатаси депутати Расул Кушербаев мутасаддиларга савол берди.\n— Истеъмолчилар шу вақтга қадар бир нарсага кўп гувоҳ бўлишган — экспортга ва маҳаллий бозорга чиқарилган автомобиллар ўртасида катта фарқ бор. Хусусан, ўзим ҳам машина олган бўлсам, Сергелидаги бозорга олиб бориб, дифектларини тузатишга, қўшимча деталлар қўйишга пул сарфлаганман. Машина заводи билан бозор ўртасида «шартнома» борми, усталар қаерда нимани алмаштириш кераклигини яхши билишади ва бир зумда алмаштириб беради. Бу ҳақда нима дея оласиз?\nЯна бир савол — «UzAuto» ёпилса, 34 миллионли халқ нимани йўқотади? — дея савол берди Расул Кушербаев.\nУшбу саволга «Ўзавтосаноат» стратегик режалаштириш, таҳлил ва ривожлантириш бошқармаси бошлиғи Рустам Қодиров жавоб бериб ўтди.\n— Бу саволга жавоб беришда сифат ва комплектация ўртасидаги фарқни тушуниш лозим. Экспорт ва маҳаллий ишлаб чиқарувчи учун талаблар ўзгача. Масалан, Россияда иқлим совуқроқ бўлгани учун олдинги ўриндиқларда иситкичлар бўлиши лозим. Буни ички бозор учун чиқаришимиз мумкин, аммо нарх ошишига олиб келади.\nАгар ички бозор учун ишлаб чиқарилаётган автомобил тўловига ҳам 500 минг сўм қўшилса, сиз айтган комплектация келиб чиқади. Аммо бу ҳам нарх яна ошишига олиб келади. Агар бошқа уста бу опцияларни сотиб олиб қўйса, 2-3 миллион қимматга тушади.\nЎзбекистонда ҳам кундузги чироқлар қўйиш бўйича талаб бошлангандан сўнг биз ҳам автомобилларга ўрнатишни бошладик. Бу ҳолат нархга таъсир кўрсатмади.\nСифатга келадиган бўлсак, экспортга чиқарилаётган авто ҳам, маҳаллий бозор учун ҳам битта конвейердан чиқарилади.\nБракларга келадиган бўлсак, нафақат бизда, балки бошқа корхоналарда ҳам учрайди. Бу инсон фактори билан боғлиқ. Агар автомобилларда дефект бўлса, илтимос бизга етказинг. Агар бизга ўша камчиликлар айтилса, хатоларимизни билсак, тўғирлашимиз осон бўлади, — деб айтди Рустам Қодиров.\nМунозара давомида «UzAuto» ёпилса 34 миллион халқ нимани йўқотади?», деган саволга «Ўзавтосаноат» мутасаддилари қуйидагича жавоб берди: «18 мингта иш ўрни йўқотилади. Ҳар бир ишчимизнинг оиласида камида уч нафардан аъзо борлигини инобатга олсак, бу рақамни уч-тўртга кўпайтириш мумкин. Шунингдек яна 4 миллион (АҚШ доллари - таҳририят изоҳи) ҚҚС солиғи ҳам йўқотилади».\nОлий Мажлис қонунчилик палатаси депутати Дониёр Ғаниев бу жавобга қуйидагича эътироз билдирди:\n«Кечирасиз, сиз айтаётган 4,2 триллион ҚҚСни сиз эмас, балки халқимиз тўламоқда. Ҳаммаси истеъмолчининг гарданида!»\n«Ўзавтосаноат» мутасаддилари ва депутатлари ўртасидаги мунозара якунида Олий мажлисда автосаноат билан боғлиқ ҳолатни ўрганиш учун ишчи гуруҳ ташкил этиш таклифи берилди.\nАвто 18/03, 19:10\nДепутатлар хизмат машиналаридан воз кечди. Нега?


Саудия Бош прокурори журналист Хашоггининг ўлими ҳақида эълон қилди - 20.10.2018, Sputnik Ўзбекистон\nЖурналистнинг ўлими Саудия Арабистонида қатор истеъфоларга олиб келди. Саудия қироли шунингдек, қироллик разведка хизматини ўзгартириш ва қайта тиклаш бўйича... 20.10.2018, Sputnik Ўзбекистон\nТОШКЕНТ, 20 окт — Sputnik. Саудиялик журналист Жамол Хашогги ўлган, унинг ўлимига Истанбулдаги консулликда дипмиссия вакиллари билан бўлиб ўтган жанжал сабаб бўлган. Тегишли ахборот Саудия Арабистони Бош прокурори Сауд ал-Муажиб томонидан тарқатилди.\n"Хашогги иши бўйича олиб борилган дастлабки тергов унинг ўлганини аниқлади. Қиролликнинг Истанбулдаги консуллигида Хашогги ва у учрашган одамлар ўртасидаги мулоқот жанжал ва қўл кўтаришга олиб келган, натижада бу ҳолат унинг ўлимига сабаб бўлган", - бош прокурорнинг бу сўзлари ал-Ихбария телеканалида жаранг топган.\nОммавий қўлга олишлар\nЎн саккиз нафар саудиялик фуқаролар изсиз ғойиб бўлган журналист Жамол Хашогги иши бўйича ҳибсга олинган, деб хабар қилган шунингдек Сауд ал-Муажиб.\n"Маълумотларни тўплаш ва уларни оммага эълон қилиш мақсадида қўлга олинганлар устидан тергов ҳаракатлари давом этмоқда. Улар 18 нафар ва барчаси саудия фуқароларидир", - деб қайд этган бош прокурор, унинг бу сўзлари Саудия ахборот агентлигида келтирилган.\nБош прокурор "бу ишга алоқадорларнинг барчаси қонун олдида жавоб беришини ва суд қилинишини" таъкидлаб ўтган.\nСаудиялик генерал Ахмд Асирий қироллик умум разведка хизмати раҳбари ўринбосари лавозимидан бўшатилган. Бундан ташқари, қироллик девонхонаси маслаҳатчиси Сауд ал-Кахтаний ҳам ўз эгаллаб турган лавозимидан маҳрум бўлган. Саудия Арабистони қироли Салмон бин Абдул Азиз Ал Сауд қироллик разведка хизматини ўзгартириш буйруғини берган.\nДавлат раҳбари ўз фармони билан разведка хизматидаги олий мартабали офицерларни истеъфога чиқарган. Улар орасида генерал Рашид бин Хамад ал-Муҳаммадий, генерал Абдалла бин Халифа аш-Шаиа, генерал Муҳаммад бин Салаҳ, меросхўр шаҳзода маслаҳатчиси генерал Ахмад Асирийлар бор. Уларнинг барчаси қироллик махсус хизматларида юқори лавозимларни эгаллашган.\nТрамп санкция киритилишини истисно қилмади\nАҚШ президенти Дональд Трамп саудиялик журналист Жамол Хашоггининг ғойиб бўлишида айбдор бўлганларга нисбатан санкция киритилишини истисно этмаслигини айтган эди.\nЖурналистлар томонидан берилган: "Хашоггининг изсиз йўқолиши бўйича ўтказилган текширув якунига кўра санкция киритилиши мумкинми?", - деган саволга жавоб берар экан, Трамп: "Балки", — деб айтган.\nСуҳбат матни Оқ уй матбуот хизмати томонидан келтирилган.\nДавлат раҳбари, АҚШ "буни ким, нима учун ва қандай амалга оширганини аниқлаштириши лозим", деб қўшимча қилган. Шундан сўнг, у қарор қабул қилиши мумкинлигини айтиб ишонтирган.\nЖурналистнинг ғойиб бўлиши\n2017 йилдан Қўшма Штатларда яшаб келган, американинг Washington Post нашрида ишлаган саудиялик журналист Хашогги 2 октябр куни изсиз ғойиб бўлган. У Саудия Арабистонининг Истанбулдаги консуллиги биносига кириб кетгунча, у ердан қайтиб чиқмаган.


Наманганликлар учун миллионта китоб\n14 Мар 2019 5945\nҚўлида китоб тутган йигит-қизларнинг тўпланиб олиб ёки дарахтлар тагига қўйилган курсиларга ўтирганча ё кўчаларнинг ўзида нималарнидир жонли баҳслашаётгани манзарасига сўнгги йилларда қанчалик тез-тез дуч келяпсиз? Кутганингиздан сезиларли кам бўлса керак. Ундай бўлса, Наманганга бир келинг! Бу ерда сўнгги бир неча кун ичида худди шундай муҳит ҳукмрон.\nАна, уч нафар хушқомат, қорасоч, дугона талаба-қизлар шоира Зульфиянинг шеърларини ёддан ўқимоқда, ҳар замон-ҳар замон чиройли безак берилган китобга қараб қўйишади. Ана, бир тўда болалар келишмоқда, кийимидан мактабдан уйига қайтаётган ўқувчиларга ўхшайди. Қўлларига қарадим. Бирининг қўлида Умар Ҳайём асарлари тўплами, бошқасида Алишер Навоий асарларидан бир том, учинчиси, рус классик-шоирлари шеърлари тўпламини қизиқиш билан варақлайди. Хуллас, қанча жанр ва муаллифлар борлигини санаб ҳам бўлмайди. Мамлакатимизнинг нақ адабиёт пойтахти, деяверинг!\nБунинг бари Президентимиз ташаббуси туфайли, у маънавий бойликсиз баркамол авлодни тарбиялашнинг мумкин эмаслигини кўп такрорлайди. Бундан икки йил муқаддам давлатимиз раҳбари «Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида»ги фармойишни имзолади. Унинг доирасида аҳоли, айниқса, ёшлар орасида бадиий жиҳатдан юксак, интеллектуал савияни ўстиришга хизмат қиладиган миллий ва жаҳон классик адабиёти дурдоналарига бўлган талабни ўрганиш борасида ишлар олиб борилади. Шу билан бирга, китобларни чоп этиш ҳамда аҳолига етказиб беришни ўз ичига олган бошқарув тизимининг, шунингдек, жаҳон адабиётининг энг сара намуналарини ўзбек тилига ва ўзбек адабиётининг энг яхши асарларини чет тилларига таржима қилиш, китоб тарқатиш тизимини янада ривожлантириш ва аҳолининг кенг қатламини қамраб олиш бўйича аниқ механизмларни ишлаб чиқиш, чоп этилаётган китобларни аҳоли ўртасида оммавий ахборот воситалари орқали тарғиб қилиш, китоб муаллифлари билан ижодий учрашувлари, китоб байрамлари ва ярмаркаларини ташкил этиш тизимини такомиллаштириш ва бошқа кўпгина ишлар амалга оширилади. Хуллас, давлатимиз раҳбарининг аҳоли, айниқса, ёшлар орасида мутолаа маданиятини ошириш каби ҳаётий ўта муҳим муаммога эътибори сабаб республикамизда мислсиз ҳодисалар юз бермоқда... Хўш, бу борада аҳоли вакилларининг ўзи нима дейди?\n- Куни кеча «Наманганни энг кўп китоб ўқийдиган вилоятга айлантирамиз» шиори остида «Китоб карвони» етиб келди, - дейди ҳаяжонини яширмай, саволларимизга жавоб бера бошлади Наманган педагогика коллежи ўқувчиси Мафтуна Раҳимова. – Буни сўз билан таърифлаш қийин, Президентимизнинг совғаси, яп-янги, ҳали босмахона бўёғи ҳиди келиб турган китобларни кўриб етти ёшдан етмиш ёшгача барча ҳайратда! Миллионта китоб олиб келишибди! Шеърият, наср, миллий ва жаҳон классик адабиётлари, замонамизнинг таниқли муаллифлари асарлари! Энди наманганликларнинг республикамизда энг кўп китоб ўқийдиган вилоятга айланиш учун бор куч-ғайратини ишга солишларига ишончим комил. Буни уддалашимизга ўзингиз ҳам ишонч ҳосил қилишингиз мумкин, - дейди Мафтуна, «атрофга бир қаранг», дегандек қўлларини ёйиб.\nАтрофда эса биз мақола бошида келтирган манзара. Ҳақиқатан ҳам, маҳаллий аҳоли ўтказиб юборилганлар ўрнини тўлдиришга ва яна қоғозда босилган китоб ўқишга қатъий бел боғлаган.\n- Биз ёши улуғ кишиларнинг ҳозирги жуда кам мутолаа қиладиган ёшларни тушунишимиз қийин. Ёшларнинг қизиқиши бутунлай бошқачалигини кўриш афсусланарли эди, масалан, компьютер ўйинларига, - дейди ёзувчи Исоқжон Нишонов. – Ахир, айнан, китобларга инсонларнинг бой тажрибалари ва билимлари, олам-олам ғоялари, усуллари-ю стратегиялари жо бўлади. Босма нашр дунёқарашни шакллантиради – тўғри китобларни мутолаа қилган инсон дунёга ўзгача кўз, назар билан боқа бошлайди, билими ва тафаккури бойийди, дунёга бўлган муносабати ўзгаради, фикрлари тиниқлашиб боради.\nЎз тажрибамдан келиб чиқиб айтишим мумкинки, китоб ўқиш кўплаб саволларга жавоб топишга ёрдам беради, маълум ва керакли маънавий ҳамда ахлоқий қадриятларни пайдо қилади. Наманганликларнинг хурсанд чеҳраларини, ёшларнинг худди шундай иштиёқ ва кўтаринкилик билан кутубхоналарга боришини кузата туриб, ишончим комил бўлдики, энди одамлар мутолаа завқини яна қайта туяди, улардан янги билимлар олади ва китобларнинг жонли ва ғоят қизиқарли оламини тарк этишни истамай қолади. Президентимизнинг мутолаа маданиятини ошириш муаммосига эътибор қаратиши ва ёшлар маънавиятини ривожлантириш ва тарбиядаги бўшлиқларни тўлдиришга бор куч-ғайратини сарфлаётганининг ўзи жуда муҳим ҳодисадир, - дея таъкидлайди ёзувчи.\nЧуст туманидаги 6-мактаб ўқувчиси Сабина Мубуллаева ҳам ҳаяжонини яшира олмай сўз устасининг айтганларини такрорлайди. Қизалоқ кўзларида ҳайрат билан атрофга боқмоқда.\n- Мактабимизда узоқ йиллар давомида бадиий адабиётлар жуда танқис эди, энди турли жанрдаги, ўзбек ва рус тилларидаги китоблар кўпайди. Ёш авлод вакиласи бўлишимга қарамай, китобнинг қанчалик муҳим аҳамиятга эга эканини яхши тушунаман. Бугун кўплаб ёш қизлар ва ўғил болалар қимматли вақтини мутлақо фойдасиз ишлар ва эрмакларга совуради. Бу эса ҳозирги жамиятнинг нозик нуқтаси. Илгариги кишилар кўп китоб ўқишгани сабабли қизиқарлироқ, ақллироқ ва билимлироқ бўлишган, деб ўйлайман. Давлатимиз раҳбарининг бу муаммо билан курашаётганини, ёшлар орасида адабиётга бўлган қизиқишни уйғотишга ҳаракат қилаётганини кўриш қувонарли. Миллионта китобнинг уни барча ёшдаги одамлар орзиқиб кутган ҳудуддаги мактаблар ва маҳаллаларига тарқатилишини бир тасаввур қилинг-а?!\nШунингдек, ушбу тадбирни тарғиб қилиш мақсадида Вилоят касаба уюшмалари ташкилотлари бирлашмасида шоирлар ўртасида «Мушоира» беллашуви ўтказилди. Тадбирга тўпланган биз мактаб ўқувчилари ва талабалар у ерда таниқли сўз усталари – драматург Ғофур Шермуҳаммад, шоиралардан Дилбар Ҳайдарова, Энахон Сиддиқова, Зуҳра Алиева, Хуршида Қўчқорова, Антонина Иплина ва бошқаларни ўз кўзимиз билан кўрдик. Улар ўзларининг келгусидаги ижодий режалари ҳақида гапириб беришди, соҳанинг сир-асрорлари билан ўртоқлашишди, маҳорат сабоқлари беришди. Ташриф буюрганларнинг кўпига бу ердаги адабий руҳият кўчди ва буни узоқ вақт эсларидан чиқармасалар ҳам керак.\n... Бизга яна бир қанча наманганликлар ўзларининг ҳайрату қувончга тўла фикрларини изҳор этишди, ва афсуски, уларнинг барини саҳифаларимизга жойлаштиришнинг имкони йўқ. Президентимизнинг ушбу ташаббуси бадиий адабиёт мутолаасини нафақат биз ёш катта авлод вакиллари орасида, балки ёшлар ўртасида ҳам оммалашишига кучли туртки бўлиб хизмат қилади.\n«Правда Востока» мухбирлари.


Кармана ҳақида — У ким, бу нима — QOMUS.INFO\nQOMUS.INFO > К ҳарфи > КАРМАНА\nКАРМАНА, Кармина (асли суғдийча Хармана — катта сарой) — аҳоли яшайдиган қад. масканлардан бири. Навоий вилоятида жойлашган. Вилоят ҳудудида ўтказилган археологик тадқиқотлар ва кузатишларнинг натижаларидан маълум бўлишича, Зарафшон водийсининг дарё, бир қисми адирлик ва даштлик ерларини кесиб ўтган ўрта қисмида жойлашган кенг бу ҳудудда аҳоли ўрта тош даврининг мустье (мил. ав. 150—40 минг йилликлар) босқичидан бошлаб яшаб келади. Бунга мисол тариқасида Калқонота қишлоғи яқинида, Учтут мавзеида, топиб текширилган мустье даври тош қуроллари ясаш устахонаси ва ибтидоий одамлар макони ҳамда неолит даври (мил. ав. 5—3 минг йилликлар)да чақмоқтош бўлаклари кавлаб олинган. Энг қад. кон — «Учтут шахтаси» (устахонаси)нинг ўрни ва лаҳмлари (туннель қолдиклари); шунингдек, Сармишсой ва Бийронсой бўйлаб жез (бронза) давридан бошлаб то илк ўрта асрларгача ўтган узоқ минг йилликлар мобайнида кад. овчи ва подачиларнинг қояларга ўйиб туширган турли мазмундаги тасвирлари ҳамда ов манзаралари каби ноёб осори-атиқаларни санаб ўтиш мумкин. Қалқонота ва Конимех атрофларида кайд этилиб, тадқиқ этилган мил. ав. 6—4 ва мил. 1 — 5-а. ларга мансуб моддий маданият обидалари, Қумрабод, Арабон ва Чордара каби қад. қишлоқ харобалари, шунингдек, Шодибек, Шўровул ва Қалқонота мозор қўрғонларидан топилган археологик топилмаларга Караганда, қарийб минг йилликни қамраган бу даврда Кармана ҳудудида, хусусан, дарёнинг ўнг томонида жойлашган унинг шим. қисмида ўтроқ деҳқончилик ҳаёти анча гавжум бўлган.\nАммо Кармана ҳудудининг қад. тарихи, айниқса, бу кўҳна масканда деҳқончилик ва чорвачилик ёки ҳунармандчилик каби касб ва хўжаликларнинг юзага келиши ва тараққиёти, шаҳарсозлик маданиятининг шаклланиши тарихига оид моддий-маданият обидалари бизнинг давримизгача етиб келмаган. Ёзма манбаларда келтирилган бор маълумотлар эса, асосан, кейинги даврларга — ўрта асрларга мансубдир. Бунинг устига улар ғоятда қисқа ва узуқ-юлукдир.\n10-а. Бухоро тарихчиси Муҳаммад Наршахийнинг таърифича, «Кармина Бухоро қишлоқлари жумласидан бўлиб, унинг суви Бухоро сувидан келади; хирожи Бухоро хирожига қўшилади. Унинг ўзига тегишли алоҳида бир қишлоқ ҳам бор: унда масжиди жоме барпо этилган». Бухоро воҳасининг суғорма деҳқончилик ерлари Кармана ҳудудидан бошланган. Наршахийнинг таърифича, воҳанинг Зарафшон дарёсидан бош олган суғориш тармоқларидан дастлабкиси Кармина анҳори ҳисобланган. Уни Наршахий катта анҳор деб ёзади. 9—10-а. ларда Бухоронинг деҳқончилик ерларидан тўпланадиган хирож солиғидан тушган ҳар йилги даромад К. ерларини қўшиб ҳисоблаганда, «бир миллион бир юз олтмиш саккиз минг беш юз олтмиш олти дираму беш ярим донакни ташкил этган». Кейинчалик Кармананинг хирожи Бухоро хирожидан ажратилиб алоҳида олинган.\nБу маълумотлардан маълум бўлишича, К. Бухоро воҳасининг деҳқончилик (рустоқтуман)лари қаторидан жой олган. У Зарафшон дарёсидан чиқарилган алоҳида канал орқали суғорилган. Кармана рустоғи илк ўрта асрларда Бухоро воҳасининг 15 та деҳқончилик рустокларини ўраб ўтган қад. мудофаа иншооти — Канпирак деворидан ташқарида жойлашган. Ўрта аср ёзма манбаларида бу ташқи рустоқ К., баъзан эса Йасир номлари билан тилга олинади. Рустоқнинг маркази ҳам Кармана номи остида шухрат топган. Наршахийнинг маълумоти бўйича, Бухоро билан Кармана оралиғи 14 фарсанг (98-112 км) узунликка эга бўлган. 12-а. муаллифи Муҳаммад ас-Самъоний бу масофани 18 фарсах (120-144 км)гатенг бўлган деб ёзади. Кармана рустоғи ҳудудидан оқиб ўтган Зарафшон дарёсининг ҳар икки соқиллари бўйлаб Арфуд ёки Варқуд, Мизйамажкас, Харомкас ёки Заргонкас ва Харжанкас ҳамда Худиманкан каби катта-кичик шаҳар ва қишлоқлар жойлашган. Аҳоли яшаган бу қад. турар жой орасида энг гавжуми Кармана шаҳари хисобланиб, унда адиблар ва шоирлар кўп бўлган.\n12-а. да Кармана шаҳри хоразмшоҳ Эларслон (1156-1172) томонидан вайрон қилинган. Кейинчалик у қайта тикланиб, 15-а. да яна йирик шаҳарга айланган.\nСўнгги ўрта асрларда, хусусан, Бухоро амирлигида манғитлар сулоласи ҳукмронлик қилган даврда (1753 — 1920) Кармана вилояти алоҳида имтиёзли бекликка ажратилиб, у Бухоро амирининг валиаҳди томонидан бошқарилган. Жумладан, Амир Абдулаҳад ва Сайд Олимхонларнинг қароргоҳлари Кармана шаҳрида бўлган. Ҳатто Абдулаҳад вафотидан сўнг, маййит Бухородан олиб келиниб, Карманада дафн этилган.\nШўролар даврида К. Бухоро вилоятидаги шаҳар — Навоий р-нининг маъмурий маркази бўлган. Кейинчалик Навоий вилояти ташкил этилиши ва Навоий ш. нинг кенгайиши муносабати билан унга қўшилиб кетган. Меъморий ёдгорликлардан Мир Сайд Баҳром мақбараси (П-а:) ва Қосим Шайх хонақоси (16-а.) Работи Малик харобаси сақланган.\nPrevious PostКАРИМОВ Наим Фотиҳович\nNext PostКАРПОВ Анатолий Евгеньевич


Раҳбар, аввало, халқ билан мулоқот қилса, одамларнинг қалбига йўл топиб, уларнинг дарду ташвишлари, орзу-ниятлари, ҳаётий муаммо ва эҳтиёжларини билса, жамиятда адолат муҳити қарор топади. Ҳар бир шахс бевосита ўзи ва бошқалар билан биргаликда ваколатли давлат органларига, муассаса ва ташкилотларга ариза, таклиф ва шикоят билан мурожаат қилиш ҳуқуқига эга. Маълумки, ҳар бир мурожаат ортида инсон манфаати туради.\nЎзбекистон Республикаси Президенти Шавкат Мирзиёев Конституциямиз қабул қилинганлигининг 24 йиллигига бағишланган тантанали маросимдаги маърузасида “Биз кейинги пайтда одамлар билан мулоқот қилишни унутиб қўйдик. Уларнинг ичига кириб, очиқ ва самимий гаплашиш, дардини эшитиш бизнинг фаолиятимизда, афсуски, охирги ўринга тушиб қолди”, дея афсус билан қайд этди.\n2016 йил сентябр ойида Бош вазирнинг интернет тармоғидаги электрон қабулхонаси ташкил этилиши жамоатчилик эътиборини тортган энг катта янгиликлардан бири бўлди. Айтиш мумкинки, бу ерда одамлар нафақат шахсий муаммоларини билдириш, балки турли таклифлари, фикр-мулоҳазалари билан давлат бошқарувида иштирок этиш имкониятига ҳам эга бўлмоқда.\nЮртдошларимиз учун муҳим сиёсий-ижтимоий воқеага айланган электрон қабулхона қисқа фурсат ичида оммалашиб кетди. Фуқаролар ҳукуматга мавжуд муаммо ва камчиликларни дадил кўтариб чиқиш имкониятига эга бўлди. Фуқароларнинг тўғридан-тўғри ҳукуматга мурожаат қила олиш имконияти, ўз навбатида, маҳаллий давлат органлари мансабдор шахсларининг масалани ортиқча қоғозбозликсиз, диққат билан ёндашган ҳолда қуйида ҳал этилишини таъминламоқда. Бу билан халқнинг давлатга ишончи ортди. Электрон қабулхона мансабдор шахсларнинг масъулияти қай даражада эканлигини кўрсатиб берди ва эндиликда турли бўғиндаги раҳбарларнинг ўз ишига виждонан ёндашишини тақозо қилмоқда.\nФуқаролар ҳаёти давомида зарурат юзасидан турли давлат органлари ва бошқа ташкилотларга ёхуд мансабдор шахсларга мурожаат этади. Мурожаатни кўриб чиқиш давомида фуқароларнинг Ўзбекистон Республикаси қонун ҳужжатларида назарда тутилган ҳақ-ҳуқуқлари ва эркинликларини чеклаш, уларни лозим даражада таъминламаслик ҳолатлари ҳам учраб туради.\nФуқаролик процессуал қонунчилигида фуқароларнинг ҳуқуқ ва эркинликларини ҳимоя қилиш механизми белгилаб қўйилган.\nДавлат органлари ва бошқа органлар, шунингдек, мансабдор шахслар томонидан амалга оширилган ва пировард натижада фуқаронинг ҳуқуқлари ва эркинликлари бузилишига, фуқаро зиммасига бирорта ғайриқонуний мажбурият юклатилишига ёки унинг ноқонуний равишда жавобгарликка тортилишига сабаб бўлган хатти-ҳаракатлари (қарорлари) судга шикоят қилинишига асос бўлади.\nБугунги кунда биз юқоридаги сўзларни ҳар куни ОАВ орқали эшитиб, ўқиб турибмиз. Бу сўзлар айрим раҳбарларни сергак торттирди, десак, ҳам янглишмаймиз.\nБўйсунув тартибидаги юқори орган ва мансабдор шахслар шикоятни бир ой муддат ичида кўриб чиқиши шарт. Агар фуқаронинг шикоятига рад жавоби берилса ёки у шикоят берган кунидан эътиборан бир ой ичида жавоб олмаса, судга мурожаат қилишга ҳақли.\nШикоят ҳуқуқлари ва эркинликлари бузилган фуқаро ёки унинг вакили, шунингдек, фуқаронинг илтимосига биноан тегишли равишда ваколат берилган жамоат бирлашмасининг, меҳнат жамоасининг вакили томонидан берилиши мумкин.\nПрезидентимиз ўз маърузаларидан бирида “Сизларга яхши маълумки, биз 2017 йилни юртимизда “Халқ билан мулоқот ва инсон манфаатлари йили”, деб эълон қилдик. Лекин, ҳаммамиз тушунамизки, халқ билан мулоқот, одамларнинг ичига кириш, уларнинг дарду ташвишлари билан яшаш, инсон манфаатларини таъминлаш — бу биз учун фақат бир йиллик иш эмас”, дея алоҳида таъкидладилар.\nФуқароларнинг аризалари, шикоятлари ҳамда мурожаатларига ўз вақтида жавоб қайтариш шарт ва зарурдир. Буни давлат органлари ва бошқа ташкилотларнинг мансабдор шахслари асло ёдидан чиқармаслиги лозим.\nМуаллиф: С.Абдураҳмонов, Жиззах шаҳар 3-сон ДНИ нотариуси


Алкоголь ва тамаки ишлаб чиқарувчилар энди давлатга йиғим тўлайди\nАлкоголь ва тамаки ишлаб чиқарувчилар энди...\n06.03.2018 20:37 0 898\nЖисмоний тарбия ва спорт вазирлиги фаолиятини ташкил этиш тўғрисидаги Президент қарори қабул қилинди. Бу ҳақда Адлия вазирлигининг «Ҳуқуқий ахборот» каналида хабар берилди.\nҚарор билан Жисмоний тарбия ва спорт вазирлигининг ташкилий тузилмаси, вазирлик марказий аппарати ва унинг ҳудудий бўлинмаларининг тузилмалари, штат бирликлари сони тасдиқланди.\nВазирлар Маҳкамасига пойтахт минтақасида «Спорт» эркин иқтисодий зонасини ташкил этиш бўйича қарор қабул қилиш вазифаси юклатилди.\n«Спорт» эркин иқтисодий зонасида жаҳон миқёсида етакчи бўлган спорт кийимлари ва инвентарлари ишлаб чиқарувчилар жалб этилган ҳолда замонавий корхоналар ташкил этилади.\nБундан ташқари, қарор билан 2018 йил 1 июндан бошлаб жисмоний тарбия ва спортни ривожлантириш учун йиғимлар жорий этилмоқда. Хусусан, эндиликда реализация қилинган 1 дал (10 литр) пиво учун — 2000 сўм, 1 дал (10 литр) ароқ учун — 5000 сўм, 1000 дона сигарет учун 1000 сўм миқдорида йиғимлар тўланиши лозим.\nМазкур йиғимни алкоголь ва тамаки маҳсулотлари ишлаб чиқарувчилар Жисмоний тарбия ва спортни ривожлантириш жамғармасига тўлайди.\nалкогол тамаки йиғим\nЖамият 08/02, 15:35\nКашандалик — кушандалик\nЖамият 09/01, 14:20\nТамаки чекувчиларнинг таъм билиш қобилияти йўқолади\nҲуқуқ 25/12, 16:27\nЖамоат жойларида алкогол истеъмол қилганлар учун жавобгарлик бор


28 май 2022, Тошкент вақти: 12:52\nТошкент вилоятидаги теримчилар - 18 октябрь, 2018\nПахтага муносабатим унчалик яхши эмас.\nЧунки, ўзбек пахтасининг пуллари қандайдир йўллар билан Латвияда қўним топганини кўрганимдан кейин унга муносабатим кескин ўзгарган.\nОхирги 20 йилда Латвияда бутун бошли ўзбек элита қишлоқлар пайдо бўлди. Латвияда ўзбек дегани бу жуда бой дегани. Аслида, катта миқдорда ўмарилган пулга эга бўлиш, дегани. Сабаби - пахтамиз Латвия орқали ташилган.\nПахта – эски дард.\nПерестройка даврида пахта қуллиги қаттиқ танқид қилинди. Пахта геноциди болалар ва катталарнинг устидан дефолация қилиш билан миллионлаб одамларнинг соғлигини бузди. Бу заҳарлаш америкаликларнинг Ветнам ерларига ташлаган Агент Оранжга ўхшарди.\nПахта атрофида доим катта-катта пуллар айланиб юрган. Коррупция ва яширин шартномалар. Давлат буюртмалари ва шубҳали кредитлар. Мажбурий меҳнат ва қўшиб ёзишлар. Қуриган Орол. Тупроқ ва сувдаги кимёвий заҳарланувчи моддалар. Қашшоқ қишлоқ. Арзимаган сариқ чақа ва камситишлар. Ҳаммаси пахта туфайли бўлди.\nТақдир ҳазилидир балки. Лекин кўпчилик пахта бизнинг мамлакатимизда айнан 1861-1865 йилларда АҚШда қора танлиларни озод қилган Фуқаролар уруши туфайли етиштирила бошланганини билмаса керак. Уруш туфайли пахта Чор Россиясига келишни тўхтади. Россиядаги корхоналар хомашёсиз қолди. Чор Россиясига янги етказиб берувчи керак эди. Бизни топишди. Ҳатто уруғларни ҳам АҚШдан олиб келишди...\nШунинг учун, илтимос, балки камера қаршисида пахта далаларида ватанпарварлик ҳақида қўшиқ айтишни бас қилармиз?\nУндан кўра пахта теримчиларини қашшоқликдан қутқариш учун уларга тўланиши керак бўлган адолатли иш ҳақини ҳисобланг.\nТупроқ ва сувдаги заҳар билан курашинг.\nМиллатнинг келажаги ҳақида ўйланг.\nАхир 2021 йилда яшаяпмиз.\nАзиза Умарова, Smartgov Consulting раҳбари, блогер\n(#Aziza Umar Kundaligi Телеграм-каналидан олинди)


2016 йилда «Ўзбекэнерго» АЖ 23та йирик инвестицион лойиҳа амалга оширилади\n12:36 / 12.04.2016\n«Ўзбекэнерго» акциядорлик жамияти 2016 йил биринчи чорак якунлари бўйича ҳисобот берди.\n2016 йилда ишлаб чиқаришнинг янги, модернизациялаш ва қайта таъмирлаш бўйича 23та йирик инвестицион лойиҳа амалга оширилади. Бу йил 5та объектнинг киритилиши кўриб чиқилмоқда.\n«Толимаржон ИЭСнинг 450 МВт қувватга эга икки буғ-газ созламаси қурилиши билан кенгайтирилиши» лойиҳаси бўйича иссиқлик қозони, газ трубаларининг ёрдамчи ускуналари билан боғлиқ монтаж ишлари олиб борилмоқда. Майдонга ПГУ-1, ПГУ-2 учун генераторли буғ турбиналари етказилди.\n«Ангрен ИЭСида 130-150 МВт қувватли энергоблокнинг қурилиши» лойиҳаси бўйича монтаж ва созлаш ишлари олиб борилмоқда, инфраструктура объектларининг қурилиши бўйича ишлар якунланди, бош корпуснинг қурилиш ишлари давом этмоқда.\n«Тахиатош ИЭСида 230-280 МВТ қувватга эга икки буғ-газ созламасининг қурилиши» лойиҳасига доир ҳозирги вақтда генпудратчи танлови бўйича тендер таклифларнинг баҳоланиш жараёни кетмоқда.\nСамарқанд вилоятида 100 МВТли қуёш электростанциясининг қурилиши бўйича компанияларнинг генпудратчи танловига доир техник ва молиявий таклифларининг баҳоланиши якунланди, натижалар АБР томонидан тасдиқланди.\n«Ангрен-Поп электрлашган темир йўл линиясида тортиш подстанцияларини ташқи томондан электр билан таъминловчи объектларнинг қурилиши» лойиҳаси бўйича ПС Оби-Ҳаётда кенгайтириш, қайта таъмирлаш ва умумқурилиш ишлари кетмоқда.\n«Самарқанд-Бухоро электрлашган темирйўл линиясида қурилаётган тортиш подстанцияларини ташқаридан электр билан таъмирлаш объектларининг қурилиши» лойиҳаси бўйича ВЛ 110-220 кВ қайта ташкил этиш ишлари олиб борилмоқда.\n«СИЗ «Ангрен» ва СИЗ «Жиззах»да қурилаётган корхонгаларга боғловчи электр тармоқларининг қурилиши" лойиҳаси бўйича қурилиш-монтаж ишлари бошланди.\n«Занжирли арматуралар ва изоляторлар линияси ишлаб чиқариш корхонаси ташкил этиш лойиҳаси бўйича» лойиҳаси бўйича «Арматура-изолятор заводи» ҚК бинонинг қайта таъмирлаш ишлари ва СИЗ «Ангрен» ҳудудидаги ёрдамчи тузилмаларга доир ишлар амалга оширилмоқда.\nЭнергия альтернатив манбаларидан фойдаланишни кенгайтириш бўйича чора-тадбирлар мажмуаси ҳудудий электр тармоқлари корхоналарининг ишлаб чиқариш-маиший биноларида иситиш ва иссиқ сув билан таъминлаш учун қуёш коллекторларини такомиллаштириш кўзда тутилган.